PEJUANG keluar GTA

Perwakilan Parti Pejuang Tanah Air (PEJUANG) mengumumkan menarik diri daripada Gerakan Tanah Air (GTA) pada Perhimpunan Agung parti itu semalam (14 Januari 2023).

Presiden PEJUANG Datuk Seri Mukhriz Mahathir, ketetapan itu juga membolehkan pihaknya diberikan sedikit masa untuk memperkukuhkan parti dalam banyak perkara dilakukan sebelum ia benar-benar dapat memberi nilai tambah kepada mana-mana parti dalam gabungan itu.

“Oleh itu, perhimpunan agung ini juga adalah badan paling tinggi dalam parti membuat keputusan PEJUANG untuk berundur secara terhormat daripada GTA.

“Selain itu, kita turut mengadakan perbincangan panjang lebar mengenai gabungan mana yang kita (PEJUANG) jika sertai sekiranya ada menjelang Pilihan Raya Negeri (PRN) yang akan berlaku dalam tahun ini.

“Jadi dalam hal ini, banyak pandangan dikemukakan, daripada pembahas yang mewakili negeri-negeri, akhirnya mandat diberikan kepada Majlis Eksekutif Pusat (MEP) untuk meneruskan rundingan dengan mana-mana pihak dan diputuskan di peringkat MEP,” katanya.

Mukhriz berkata, pada masa ini, PEJUANG tiada mempunyai sebarang keputusan, selain mandat untuk parti terbuka untuk berunding dan berbincang dengan mana-mana pihak.

“Rundingan itu belum dibuat dan berbincang pun secara tidak rasmi, tetapi dalam masa terdekat ini kita akan bertemu pemimpin daripada gabungan sedia ada untuk kita terokai mengenai kemungkinan kerjasama yang boleh dipupuk sekiranya boleh, kalau tidak boleh tidak apalah.

“Kita bukanlah seperti hidung tidak mancung, pipi tersorong-sorong. Mandat yang diterima adalah meneruskan rundingan dan saya terpaksa mengakui, pandangan daripada negeri adalah berbeza-beza, mengikut keadaan di negeri itu,” katanya.

Dalam perkembangan lain, satu jawatankuasa akan ditubuhkan MEP untuk menilai semua pilihan yang ada.

Berkenaan PRN, beliau berkata, semangat ahli berada pada tahap tinggi walaupun melalui banyak perkara khususnya keputusan PRN Johor dan Pilihan Raya Umum Ke-15 (PRU-15) lalu.

“Namun kita merasakan tetap bersedia untuk menawarkan calon berbanding di PRN, iaitu buat keputusan di negeri mana kita berbanding, berapa bilangan kerusi dan tidak semestinya semua negeri,” katanya.

Menjelaskan lanjut mengenai PRN, beliau berkata, PEJUANG akan meletakkan calon di negeri yang mana kehadiran partinya sudah dirasai selain tempat yang sudah banyak aktiviti dan mempunyai ahli ramai dengan beliu berpendapat negeri itu wajar untuk ditandingi.

Ini kerana, ada teguran yang mahu PEJUANG ‘mengukur baju di badan sendirí’ dan apa jua ketetapan itu mengikut kemampuan parti.


Saksi kes rasuah Najib beritahu tak lihat Jho Low di rumah Zeti

Seorang saksi dalam kes rasuah RM2.3 bilion dana 1Malaysia Development Berhad (1MDB) oleh Datuk Seri Najib Razak, hari ini memberitahu Mahkamah Tinggi Kuala Lumpur dia tidak pernah melihat ahli perniagaan dalam buruan Low Theik Jho atau Jho Low di rumah bekas Gabenor Bank Negara Tan Sri Zeti Akhtar Aziz.

Bekas Pengarah Urusan Kumpulan Ambank, Cheah Tek Kuang berkata demikian ketika menjawab soalan peguam utama Najib, Tan Sri Muhammad Shafee Abdullah.

Teck Kuang sebelum itu ketika menjawab soalan Muhammad Shafee, memberitahu mahkamah beliau hanya berkunjung sekali sahaja ke kediaman Zeti iaitu pada sambutan Hari Raya, menurut BH.

Terdahulu, Shafee mendakwa memperoleh maklumat daripada sumber yang boleh dipercayai mengatakan Jho Low kerap kali mengunjungi kediaman Zeti.

Ketika disoal sama ada pernah melihat Jho Low di rumah itu, saksi menjawab, “tidak, tidak.”

Muhammad Shafee: Adakah kamu pasti?

Teck Kuang: Sangat pasti.

Muhammad Shafee: Ok. Saya tanya kamu kerana mencadangkan dan saya mendapat maklumat berserta bukti bahawa Jho Low kerap mengunjungi kediaman Zeti. Adakah kamu tahu mengenai perkara ini?

Teck Kuang: Saya tidak tahu langsung.

Timbalan Pendakwa Raya Kanan, Datuk Seri Gopal Sri Ram kemudian bangun dan memaklumkan pihak pendakwaan akan memanggil Zeti untuk memberikan keterangan.

“Kami akan memanggil Zeti (untuk memberikan keterangan). Jadi, persoalan ini boleh dibangkitkan kepadanya. Beliau (Zeti) ada jawapannya. Kami akan panggil dia,” katanya.

Minggu lalu, Teck Kuang memberitahu Mahkamah Tinggi, Zeti mengetahui akaun Najib akan menerima sumbangan AS$100 juta daripada Arab Saudi pada 2011.

Beliau berkata, dalam pertemuan rahsia empat mata dengan Zeti, beliau (Zeti) mengambil maklum mengenai perkara itu dan memintanya supaya ia perlu dilakukan mengikut peraturan bank dan BNM sedia ada.

Katanya, mereka berdua sahaja berbincang mengenai pembukaan akaun Najib di Ambank dan penerimaan wang daripada Arab Saudi kerana ia rahsia dan membabitkan kepentingan Perdana Menteri.

Teck Kuang memberikan keterangan terhadap Najib, 69, yang berdepan empat tuduhan menggunakan kedudukannya untuk memperoleh suapan berjumlah RM2.3 bilion dalam dana 1MDB dan 21 pertuduhan pengubahan wang haram membabitkan jumlah wang yang sama.

Perbicaraan di hadapan Hakim Datuk Collin Lawrence Sequerah bersambung esok.


Pelakon dihantar ke Hospital Bahagia selepas tak mengaku tumbuk isteri

Seorang pelakon, Hafidz Roshdi yang menumbuk isterinya sebelum ini dihantar ke Hospital Bahagia bagi menjalani rawatan psikiatri.

Hafidz yang dihadapkan ke Mahkamah Majistret Kuala Kubu Bharu pagi tadi atas pertuduhan memukul isterinya membuat pengakuan tidak bersalah dan susulan itu Hakim Siti Fatimah Talib yang bertindak selaku Majistret memutuskan menghantar pelakon itu ke Hospital Bahagia.

Terdahulu, Timbalan Pendakwa Raya, Nurul Qistini Qamarul Abrar memohon supaya tertuduh dihantar untuk menjalani pemeriksaan mengikut Seksyen 342 Kanun Acara Jenayah.

Hafidz, 29, berdepan tuduhan menumbuk pipi kiri isterinya sebanyak tiga kali hingga luka dalam kejadian di susur keluar Plaza Tol Sungai Buaya di sini, pada 2 Mac lalu.

Hafidz atau nama sebenarnya Muhammad Hafidz Roshdi, membuat pengakuan tidak bersalah itu sejurus pertuduhan dikemukakan terhadapnya.

Mengikut pertuduhan, Hafidz didakwa menumbuk isterinya, Nurul Shuhada Mat Shukri, 29, menggunakan tangan sebanyak tiga kali sehingga mangsa mengalami luka, lebam dan bengkak di pipi kiri.

Kesalahan itu didakwa dilakukan berhampiran susur keluar Plaza Tol Sungai Buaya di sini pukul 3.30 pagi pada 2 Mac lalu.

Dia didakwa melakukan kesalahan itu mengikut Seksyen 323 Kanun Keseksaan yang membawa hukuman penjara maksimum setahun atau denda RM2,000 atau kedua-duanya, dan dibaca bersama Seksyen 326A kanun sama yang memperuntukkan hukuman maksimum dua kali ganda bagi sabitan di bawah Seksyen 323.

Prosiding pendakwaan diketuai Timbalan Pendakwa Raya, Nurul Qistini Qamarul Abrar, manakala Hafidz diwakili peguam bela, Datuk Akberdin Abdul Kader.


Ringgit susut berbanding dolar pada awal dagangan

Ringgit susut daripada peningkatannya pada minggu lepas apabila dibuka rendah pada Selasa berbanding dolar Amerika Syarikat (AS) akibat kekurangan minat belian.

Pada 9.30 pagi ini, unit tempatan itu di paras 4.4335/4345 daripada 4.4250/4270 yang dicatatkan pada Jumaat lepas, lapor Bernama.

Pasaran ditutup pada Isnin sebagai cuti ganti bagi cuti umum Aidiladha.

Sentimen pasaran dijangka kekal tidak menentu di tengah-tengah prospek pertumbuhan global yang susut berikutan peningkatan ketara kadar faedah oleh bank-bank pusat yang lebih awal daripada dijangkakan.

Malah, menurut Kenanga Research yang juga cabang penyelidikan Kenanga Investment Bank, mata wang yang terdedah kepada keadaan kitaran termasuk ringgit akan terus diniagakan dalam persekitaran tidak menentu dan susut berbanding dolar AS.

“Sehubungan itu, ringgit berkemungkinan bergerak dalam jajaran 4.42-4.44 berbanding dolar AS dengan Indeks dolar AS (DXY) dijangka kekal tinggi sekitar paras 107.0 sekiranya Indeks Harga Pengguna (IHP) AS bagi Jun adalah lebih tinggi daripada yang dijangkakan,” katanya dalam nota penyelidikan hari ini.

Walaupun Bank Negara Malaysia bertindak menaikkan Kadar Dasar Semalaman sebanyak 25 mata asas dan angka jualan runcit tempatan yang kukuh, ringgit sebaliknya menyusut kepada paras menghampiri 4.43 untuk pertama kali sejak Mac 2020 berikutan pengukuhan berterusan dolar AS.

Bagaimanapun, ringgit diniagakan mengukuh berbanding kumpulan mata wang utama.

Ringgit meningkat berbanding pound Britain kepada 5.2612/2624 daripada 5.2888/2912 pada Jumaat dan meningkat berbanding dolar Singapura kepada 3.1495/1506 daripada 3.1528/1547, sebelum ini.

Unit tempatan itu juga meningkat berbanding yen Jepun kepada 3.2302/2312 daripada 3.2577/2595 pada minggu lepas dan naik berbanding euro kepada 4.4397/4407 daripada 4.4777/4797.


Lega dan terima kasih kerajaan, kata peneroka selepas sebahagian hutang dilupus

Para peneroka menzahirkan rasa lega dan berterima kasih kepada kerajaan susulan pengumuman melupuskan sebahagian pinjaman mereka baru-baru ini oleh Perdana Menteri Tan Sri Muhyiddin Yassin.

Inisiatif kerajaan mengenai pelarasan pinjaman secara bersyarat itu dilihat dapat meringankan beban peneroka yang terbeban dengan hutang lama, ia juga dapat membantu mereka dalam mendepani cabaran krisis Covid-19 yang sedang dihadapi negara ketika ini.

Seorang peneroka Jafer Jais, 66, di Kuala Pilah berkata inisiatif itu telah meringankan bebannya sekeluarga kerana baki hutangnya kini berjumlah RM38,444 berbanding hutang asal sebanyak RM146,819 yang dipinjam sejak 2010 bagi penanaman semula kelapa sawit.

“Kalau diikutkan, anak-anak pun (generasi kedua) tidak mampu menyelesaikan hutang ini kerana mereka juga sudah mempunyai kehidupan masing-masing. Anak-anak saya juga membantu dalam melakukan kerja-kerja kampung bagi menambah pendapatan kami,” katanya dipetik Bernama.

Katanya tanpa inisiatif tersebut, kemungkinan generasi kedua keluarganya masih tidak mampu melunaskan hutang, lebih-lebih lagi dalam situasi mencabar akibat pandemik Covid-19.

Jafer menjelaskan sejak 2018 sehingga sekarang, beliau perlu membayar ansuran bulanan RM700 kepada Felda iaitu merangkumi pinjaman pembesaran perumahan, bayaran kembali sementara dan bayaran untuk baja, namun beliau tidak mampu membayarnya secara konsisten setelah pendapatannya terjejas akibat pandemik Covid-19.

“Kadang-kadang saya bayar RM300 hingga RM500 bergantung kepada keadaan. Sekiranya musim hujan, saya tidak dapat ke ladang kerana berbahaya bagi peneroka berusia seperti saya,” katanya.

Bagi Ketua Peneroka Felda Kepis, Abdullah Baharom, 67, bantuan dalam penyelesaian hutang itu sememangnya dinanti-nantikan warga peneroka yang kini berdepan cabaran untuk meneruskan kelangsungan hidup.

Abdullah Baharom yang terlibat dengan Felda sejak 1983 berkata beliau mempunyai hutang sebanyak RM180,000, dan dengan pelarasan pinjaman itu, baki hutangnya hanya tinggal RM50,000.

Jelasnya, empat tahun lepas, kerajaan pernah mengumumkan mengenai penghapusan hutang peneroka namun kaedah pelarasan pemasalahan tersebut tidak konsisten dan peneroka masih dibelenggu dengan masalah hutang yang tinggi.

Sementara itu Pengurus Felda Kepis, Mohamad Daud Ahmad, 59, berkata kesemua 340 peneroka di Felda ini menyambut baik keputusan kerajaan dan bersetuju untuk menandatangani perjanjian Pelarasan Pinjaman Peneroka Secara Bersyarat berkenaan.

“Bebanan pinjaman peneroka berkurang sebanyak 80 peratus dan berbaki 20 peratus diteruskan pembayaran oleh peneroka. Ia merupakan hadiah istimewa buat mereka yang selama ini menantikan pelupusan sebahagian pinjaman tersebut,” katanya.

Sempena sambutan Hari Peneroka Felda 2021 pada 7 Julai lepas, Perdana Menteri Tan Sri Muhyiddin Yassin mengumumkan bahawa kerajaan secara dasarnya bersetuju melupuskan sebahagian hutang pinjaman peneroka berjumlah RM8.3 bilion.


20 juta pengundi layak pilih kerajaan baharu hari ini

Lebih 20 juta pemilih berdaftar akan keluar mengundi pada Pilihan Raya Umum ke-15 (PRU-15) hari ini bagi memilih wakil rakyat kawasan masing-masing untuk tempoh lima tahun akan datang.

Turut diadakan serentak ialah pengundian bagi Pilihan Raya Kecil (PRK) Dewan Undangan Negeri (DUN) Bugaya, Sabah yang tertangguh ekoran proklamasi darurat bagi mencegah penularan Covid-19.

Pusat mengundi di Semenanjung Malaysia akan dibuka bermula 8 pagi manakala di Sabah, Sarawak dan Labuan bermula 7.30 pagi.

Mengikut Warta Kerajaan mengenai penetapan waktu mengundi PRU-15 yang dimuat naik di laman sesawang Suruhanjaya Pilihan Raya (SPR), pusat mengundi di Semenanjung Malaysia akan ditutup secara berperingkat antara 12 tengah hari hingga 6 petang.

Namun, ada pusat mengundi akan ditutup lebih awal antaranya Balai Raya Pulau Besar di dalam daerah mengundi Pulau Besar di Johor yang hanya mempunyai satu tempat mengundi, akan ditutup pada 11 pagi.

Di Sabah, Sarawak dan Labuan pula pusat mengundi akan ditutup antara 11 pagi hingga 5.30 petang.

Menurut kenyataan SPR pada 20 Okt lepas, sebanyak 8,958 pusat mengundi biasa yang mengandungi 38,348 tempat mengundi akan dibuka di seluruh negara untuk PRU15.

Daftar Pemilih Pilihan Raya (DPPR) yang digunakan untuk PRU-15 mengandungi seramai 21,173,638 orang pemilih yang terdiri daripada 20,853,681 orang pengundi biasa, 146,737 orang tentera serta pasangan, 118,794 orang polis dan Pasukan Gerakan Am (PGA) serta pasangan dan 2,741 orang pengundi tidak hadir luar negara.

Sejumlah 1,393,549 juta pengundi berusia antara 18 hingga 20 tahun akan mengundi buat kali pertama pada PRU15 ini susulan pelaksanaan Undi18.

Pengundian awal telah berlangsung pada Selasa lepas yang menyaksikan 94.72 peratus atau 212,961 pengundi melibatkan anggota keselamatan dan pasangan melaksanakan tanggungjawab mereka.

Dalam pada itu, pilihan raya bagi Parlimen Padang Serai, Kedah tidak akan diadakan bersekali dengan PRU-15 hari ini susulan kematian calon Pakatan Harapan yang juga penyandang kerusi itu M. Karupaiya pada Rabu lepas.

Pengerusi SPR Tan Sri Abdul Ghani Salleh dalam kenyataan semalam berkata PRU15 bagi Parlimen itu ditetapkan pada 7 Dis depan manakala hari penamaan calon pada 24 Nov dan hari mengundi awal pada 3 Dis.

Selepas proses penamaan calon PRU-15 pada 5 Nov lepas, seramai 945 calon disahkan layak bertanding untuk merebut 222 kerusi Parlimen di seluruh negara, yang teramai dalam rekod Pilihan Raya Umum negara.

Berikutan pilihan raya Parlimen Padang Serai diadakan berasingan, seramai 939 calon akan bertanding hari ini bagi merebut 221 kerusi Parlimen.

Karupaiya, 69, sepatutnya menghadapi saingan enam penjuru menentang lima lagi calon iaitu Hamzah Abd Rahman (Pejuang), Datuk C. Sivaraajh (Barisan Nasional), Mohd Bakhri Hashim (Warisan), Datuk Azman Nasrudin (Perikatan Nasional) dan calon Bebas Sreanandha Rao pada PRU15.

Sementara itu, seramai 441 calon akan bersaing untuk merebut 117 kerusi DUN di Perak, Pahang, Perlis dan kerusi N66 Bugaya, Sabah.

Bagi mengurangkan risiko penularan jangkitan Covid-19, Menteri Kesihatan Khairy Jamaluddin berkata pengundi yang positif Covid-19 perlu melaporkan status kesihatan mereka dalam aplikasi MySejahtera masing-masing untuk mendapatkan pemakluman mengenai garis panduan mengundi.

Mereka juga wajib memakai pelitup muka dan tidak dibenarkan menaiki kenderaan awam termasuk e-hailing. Pemakaian pelitup muka bagi pengundi lain pula adalah amat digalakkan.

Dalam pada itu, SPR dalam kenyataan pada Isnin memaklumkan bahawa penggunaan telefon bimbit di tempat mengundi adalah tidak dibenarkan pada PRU-15.

Menurut SPR, pengundi yang membawa telefon bimbit perlu meletakkan gajet itu di tempat yang disediakan setelah menerima kertas undi dan mengambilnya semula selepas selesai mengundi.

Sebagai peringatan, notis dan poster larangan penggunaan telefon bimbit akan diletak di luar dan di dalam tempat mengundi.


Adakah cinta kepada Islam jadi kesalahan zaman Malaysia Madani?

Polis mengesahkan perarakan Himpunan Pemuda Islam Terengganu (HIMPIT) yang turut membawa replika senjata seperti pedang dan lembing adalah salah satu daripada acara yang dipertandingkan pada program itu iaitu reka cipta bertemakan pakaian, senjata replika dan warisan Islam.

Ketua Penerangan PAS Pusat, Ir Khairil Nizam Khirudin turut berterima masih kepada Ketua Polis Terengganu, Datuk Rohaimi Md Isa yang mengesahkan gambar yang tular di media sosial sebenarnya acara perarakan yang dipertandingkan.

Beliau berkata, kenyataan itu sekali gus menjawab tohmahan jahat seorang pemimpin muda sebuah parti komponen Pakatan Harapan (PH) di Kelantan yang mengkaitkan Cosplay Himpunan ‘HIMPIT’ di Terengganu sebagai unsur yang boleh disiasat mengikut Akta Bahan Kakisan dan Letupan Senjata Berbahaya 1958 dan juga ada yang mencadangkan ia dilihat dalam aspek ‘anti keganasan’.

“PAS menegaskan bahawa himpunan HIMPIT di Terengganu adalah satu Manifestasi Semangat Sayang Kepada Perjuangan Para Sahabat dan cinta kepada Islam dengan pakaian yang menjelmakan watak pejuang Islam di zaman para sahabat Rasullullah SAW.

“Apakah cinta kepada Islam agama sejahtera itu sudah salah di zaman pemerintahan Malaysia Madani?

“Kami melihat isu ini sengaja dilemparkan kepada PAS dalam usaha memburuk-burukkan imej parti ini selain membawa lagi satu dogma Islamofobia dalam masyarakat,” katanya dalam kenyataan semalam.

Sebelum ini, beberapa pihak khususnya pemimpin kerajaan PH-Barisan Nasional (PH-BN) menyerang PAS setelah gambar perarakan itu ditularkan media sosial dan media massa, sehingga Pengerusi PH Terengganu, Datuk Raja Kamarul Bahrin Shah Raja Ahmad, membuat laporan polis.

Raja Kamarul Bahrin berkata tindakan kumpulan itu disifatkan sebagai ekstrem dan boleh menggugat keharmonian antara kaum bukan sahaja di Terengganu, malah di seluruh negara.

“Acara perarakan di jalanan secara terbuka dengan memakai pakaian perang dengan membawa peralatan berbentuk seperti pedang dan lembing adalah satu bentuk intimidasi yang boleh menimbulkan kerisauan orang ramai.

“Kami lihat Pas kini semakin berani menunjukkan sikap ekstrem mereka secara terangan-terangan tanpa memikirkan kesan terhadap perpaduan kaum di negara ini,” katanya.

Malah, memetik laporan Mkini, Menteri di Jabatan Perdana Menteri (Hal Ehwal Agama) kerajaan PH-BN, Datuk Mohd Na’im Mokhtar berkata perarakan dengan menggunakan simbol pahlawan Islam dengan senjata beri gambaran tidak baik kepada agama dan negara.

“Perarakan tersebut telah menimbulkan pelbagai persepsi dan juga kegelisahan masyarakat.

“Pada hemat saya, tindakan berarak dengan kaedah tersebut adalah tidak wajar dan boleh memberikan gambaran yang tidak baik kepada agama Islam dan negara,” kata Mohd Na’im.


Krisis Russia-Ukraine: Biden hantar tentera tambahan ke Eropah Timur

Amerika Syarikat (AS) akan menghantar hampir 3,000 tentera tambahan ke Poland dan Romania untuk melindungi Eropah Timur daripada potensi krisis penempatan tentera Russia berhampiran sempadan Ukraine, kata pegawai AS.

Russia menafikan rancangan untuk menyerang Ukraine tetapi memberi isyarat bahawa ia tidak berada dalam keadaan untuk berkompromi, sambil mengejek Britain, menggelar Perdana Menteri Boris Johnson ‘keliru’ dan menuduh ahli politik United Kingdom (UK) sebagai ‘bodoh dan kejahilan’.

Moscow meletakkan lebih 100,000 tentera berhampiran sempadan Ukraine dan berkata Russia boleh mengambil langkah ketenteraan jika tuntutannya tidak dipenuhi, termasuk janji Pertubuhan Perjanjian Atlantik Utara (NATO) untuk tidak menerima Kyiv sebagai anggota.

Skuadron Stryker yang terdiri daripada kira-kira 1,000 anggota perkhidmatan AS yang berpangkalan di Vilseck, Jerman akan dihantar ke Romania, kata Pentagon, manakala kira-kira 1,700 anggota perkhidmatan, terutama 82nd Airborne Division, dari Fort Bragg, North Carolina pula dihantar ke Poland.

Tiga ratus anggota perkhidmatan lain akan berpindah dari Fort Bragg ke Jerman.

Presiden AS Joe Biden berkata penempatan itu konsisten dengan apa yang beliau telah beritahu Presiden Russia Vladimir Putin: “Selagi dia bertindak agresif kami akan memastikan dapat meyakinkan sekutu NATO kami dan Eropah Timur bahawa kami berada di sana”.

Objektifnya kata jurucakap Pentagon, John Kirby adalah untuk menghantar isyarat kuat kepada Putin dan berterus terang kepada dunia bahawa NATO penting kepada AS dan sekutunya.

“Kami tahu bahawa dia juga berbulu di NATO, tentang Nato. Dia tidak merahsiakan perkara itu. Kami menjelaskan dengan jelas bahawa kami akan bersedia untuk mempertahankan sekutu NATO kami jika perkara itu berlaku. Mudah-mudahan ia tidak akan sampai ke situ.”

Menteri Pertahanan Poland Mariusz Blaszczak berkata penempatan tentera AS menunjukkan tanda solidariti yang kuat.

Setiausaha Agung NATO Jens Stoltenberg turut mengalu-alukannya sambil berkata tindak balas pertubuhan itu terhadap Russia adalah bersifat defensif dan berkadar.

Usaha untuk mencapai penyelesaian diplomatik telah goyah, dengan negara-negara Barat menyifatkan tuntutan utama Russia sebagai bukan permulaan yang baik dan Moscow tidak menunjukkan tanda-tanda untuk menarik balik tenteranya. – Agensi


Parti dikriminasi, buat penindasan akan ditolak rakyat dalam pilihan raya: Sanusi

Mana-mana parti yang melakukan diskriminasi dan penindasan bakal ditolak rakyat dalam pilihan raya kelak, kata Datuk Seri Muhammad Sanusi Md Nor.

Menteri Besar Kedah itu memberi peringatan kepada kerajaan agar berlaku adil dan tidak mengulangi kesilapan yang dilakukan oleh UMNO-Barisan Nasional (BN) sebelum ini sehingga ditolak pada dua Pilihan Raya Umum (PRU) sebelum ini walaupun sudah lama memerintah negara.

“Sampai ke situ depa sanggup buat. Bangsa yang melakukan diskriminasi, parti berpakat menganaktirikan orang lain, dijatuhkan selepas puluhan tahun berkuasa.

“Barisan Nasional (BN) akhirnya tumbang selepas mereka mendiskriminasikan Kelantan.

“BN tumbang selepas 50 tahun atas sikap diskriminasi akibat maklumat yang lewat, tetapi ketika ini tindakan Perdana Menteri akan segera diketahui rakyat Baling dalam waktu sangat singkat walaupun beliau berada di China.

“Parti, pemimpin yang mendiskriminasi, melakukan penindasan atau ketidakadilan akan ditolak pada setiap pilihan raya.

“Kalau bukan pada pilihan raya pun, akan ditumbangkan secara berperlembagaan melalui Parlimen kerana maklumat sedemikian sangat cepat tersebar,” katanya pada sidang media Majlis Iftar Anak Kedah di Perantauan malam tadi.

Dalam pada itu, Sanusi juga mendakwa ada usaha terancang untuk menyingkirnya sebagai Menteri Besar yang mewakili Kedah dalam Majlis Kewangan Negara.

Perkara 108 Perlembagaan Persekutuan menetapkan Majlis Kewangan Negara perlu diketuai Perdana Menteri atau mana-mana menteri dilantik, manakala setiap negeri diwakili individu diperkenan Sultan atau Yang di-Pertua Negeri.

Enggan mendedahkan pihak didakwa mengetuai gerakan itu, beliau menjelaskan, ada usaha menamakan Setiausaha Kerajaan Kedah, Datuk Norizan Khazali sebagai penggantinya dalam Majlis Kewangan Negara.

Sanusi berkata, gerakan itu bertentangan dengan konvensyen Majlis Kewangan Negeri yang dipengerusikan Perdana Menteri, diurus selia Menteri Kewangan dan dianggotai Jemaah Menteri serta wakil negeri dalam kalangan Menteri Besar atau Ketua Menteri sebelum ini.

“Saya bercakap sebelum benda ini berlaku dan saya tak boleh biarkan perkara seperti ini berlaku. Kalau orang minta bukti memanglah tiada sebab gerakan ini belum menjadi realiti.

“Depa (mereka) akan kata cakap tak ada bukti, nak bagi bukti macam mana kalau benda belum jadi tetapi saya akan pastikan gerakan ini tak akan berlaku,” katanya lagi.


PN boleh hilang pengundi jika kerjasama dengan PH: Rafizi

Cadangan kerjasama antara Pakatan Harapan (PH) dan Perikatan Nasional bagi menghadapi Barisan Nasional (BN) pada Pilihan Raya Umum Ke-15 (PRU) perlu dilihat dan dikaji dengan teliti dan berhati-hati.

Naib Presiden PKR Rafizi Ramli berkata ini kerana jika tersilap langkah, PN juga akan kehilangan undi mereka, terutama pengundi atas pagar yang akan berpihak kepada BN.

Dari awal lagi beliau yang juga bekas Ahli Parlimen Pandan itu menolak cadangan berkenaan kerana melihat kepada pola pengundian, terutama pada Pilihan Raya Negeri (PRN) Johor baru-baru ini.

“Kita buat simulasi dengan 40,000 orang pengundi atas pagar di Johor untuk kita faham kenapa mereka undi PN dan kita buat dua tiga senario simulasi untuk melihat apakah keputusannya jika mereka ada pilihan untuk menjadi pengundi atas pagar ataupun tidak memilih mana-mana parti.

“Simulasi yang dibuat berkonsepkan pemindahan undi yang mana kita dapati 60 peratus itu lebih rela memilih BN dan PN daripada PKR serta PH. Tukarlah simulasi keadaan macam mana pun, undi BN dan PN itu berubah naik kerana 60 peratus itu pindahkan undi mereka kepada BN dan PN, tetapi undi PKR serta PH tak berubah dan kekal 10 peratus.

“Apabila ditanya dan diminta buat keputusan mereka kata sebenarnya sudah buat keputusan memang takkan pilih PKR atau PH kali ini, kalau kena pilih, bagi (undi kepada) BN atau bagi PN.

“Oleh itu saya tak bersetuju jika digabungkan dengan PN dan PH, tak tentu undi itu (bertambah) menjadi satu PH campur dengan PN, malah jika tidak berhati-hati, PN pun akan hilang undi itu dan lebih banyak undi atas pagar itu pergi kepada BN,” katanya memetik laporan Utusan.

Rafizi yang akan bertanding jawatan Timbalan Presiden PKR Mei ini, juga berpendapat PH tidak perlu mengadakan kerjasama dengan mana-mana parti lain bagi menghadapi PRU-15, apalagi dengan Warisan, Pejuang dan Muda, yang tidak boleh memberi nilai tambah pengundi.

Menurutnya berdasarkan data daripada empat Pilihan Raya Negeri (PRN) sebelum ini beliau tidak melihat ada nilai tambah pengundi yang dibawa oleh khemah besar atau parti-parti lain, sebaliknya berebut pengundi PH dan PKR yang sedia ada.

“Dalam keadaan ini kita tahulah Warisan dan Pejuang memang tak ada (nilai tambah). Keputusan PRN Johor juga menunjukkan PKR dan Amanah lebih baik daripada Muda sekiranya dibandingkan komposisi pengundi di kerusi ketiga-tiga parti itu,” katanya.


Erdogan mahu gencatan senjata sebelum rundingan ramai Rusia-Ukraine

Presiden Turki Recep Tayyip Erdogan pada Selasa mengulangi gesaannya bagi gencatan senjata antara Rusia dan Ukraine menjelang rundingan damai di Istanbul demi menamatkan konflik yang sudah berlanjutan hampir dua bulan, lapor Agensi Anadolu (AA).

“Kami percaya penyelesaian keamanan yang adil tidak akan merugikan sesiapa, dan tiada pihak inginkan konflik berpanjangan,” kata Erdogan kepada delegasi Rusia dan Ukraine di Turki lapor Bernama.

Beliau juga berkata Turki bersedia menjadi tuan rumah rundingan damai antara presiden Rusia dan Ukraine.

Turki telah mempamerkan pendekatan yang adil untuk melindungi hak, undang-undang dan sensitiviti kedua-dua pihak di semua platform antarabangsa, kata Erdogan.

Pusingan baharu rundingan damai antara Rusia dan Ukraine akan berlangsung di Istanbul pada Selasa.

Delegasi Rusia dan Ukraine tiba di bandar itu pada Isnin.

Terdahulu, Erdogan berkata beliau akan duduk bersama kedua-dua pihak untuk “pertemuan singkat” sebelum rundingan damai.

Beliau juga berkata perbualan menerusi telefon dengan rakan sejawatannya dari Ukraine dan Rusia akan diteruskan dan “menjurus kepada penyelesaian yang diingini.”

Beberapa rundingan antara Rusia dan Ukraine telah diadakan di Belarus setakat ini, dan rundingan terakhir telah diadakan melalui pautan video pada 14 Mac, tanpa sebarang keputusan konkrit.

Turki menjadi tumpuan dunia pada 10 Mac, berikutan negara itu menjadi tuan rumah kepada pertemuan peringkat tertinggi kedua-dua pihak membabitkan menteri luar Rusia dan Ukraine di bandar Antalya di selatan Turki, sejak krisis tercetus.

Turki mendapat pujian meluas atas usahanya menamatkan sengketa kedua-dua negara itu, berikutan negara itu menjalin hubungan mesra dengan Rusia dan Ukraine.

Krisis Rusia-Ukraine mendapat tentangan antarabangsa, dengan Kesatuan Eropah, Amerika Syarikat dan United Kingdom serta beberapa negara lain melaksanakan sekatan kewangan ke atas Moscow.

Sekurang-kurangnya 1,151 orang awam terbunuh dan 1,842 yang lain cedera manakala lebih 3.87 juta melarikan diri ke negara jiran, menurut agensi pelarian Pertubuhan Bangsa-Bangsa Bersatu (PBB).


Zaharin akan mohon jadi ahli UMNO semula setelah Zahid bukan presiden

Pemimpin UMNO yang dipecat Datuk Zaharin Mohd Yasin akan memohon menyertai semula UMNO setelah Datuk Seri Ahmad Zahid Hamidi tidak lagi memegang jawatan presiden parti.

“Saya akan memohon semula untuk menjadi ahli UMNO sebaik Zahid tidak lagi menjadi presidennya. Itu keputusan yang saya akan ambil

“Saya tidak akan sertai mana-mana parti politik tetapi sebab saya sudah dipecat dari UMNO.

“Maka (sekarang ini) saya bebas untuk terima jemputan sesiapa termasuk menyampaikan ceramah di pentas Pakatan Harapan,” katanya menurut BH.

Pada malam 30 September lalu, Majlis Tertinggi (MT) UMNO bersetuju memecat Zaharin, yang juga aktivis politik, daripada menjadi ahli parti berkuat kuasa serta-merta.

Setiausaha Agung UMNO Datuk Seri Ahmad Maslan berkata keputusan itu diambil mengikut Fasal 10.6 dibaca bersama Fasal 5.9 kerana Zaharin didapati melanggar Etika Ahli UMNO di bawah Fasal 20.9 Perlembagaan UMNO.

“Adalah dimaklumkan bahawa Mesyuarat MKT memecat Dato’ Zaharin Mohd Yasin daripada menjadi ahli UMNO berkuat kuasa serta merta.

“(Tindakan dibuat) mengikut Fasal 10.6 dibaca bersama Fasal 5.9 kerana melanggar Etika Ahli UMNO di bawah Fasal 20.9 Perlembagaan UMNO,” kata Ahmad pada sidang media setelah mesyuarat MT itu.

Sementara itu, Zaharin berkata beliau akan menyertai pentas ceramah PH menjelang Pilihan Raya Umum Ke-15 (PRU-15) akan datang.

Menurutnya beliau sudah bersetuju dengan pelawaan pemimpin PH yang menjemputnya untuk menjadi antara penceramah mereka, termasuk di sepanjang tempoh berkempen pada PRU-15 kelak.

“Saya akan hadir berceramah di pentas PH. Mereka menjemput dan saya akan hadir beri ceramah,” katanya turut menjelaskan berada di Parlimen pagi tadi antara lain bagi membincangkan mengenai jemputan itu.

Ditanya sama ada sudah membuat keputusan untuk menyertai salah satu parti dalam PH, Zaharin menjelaskan, buat masa ini tidak akan menganggotai mana-mana parti politik.


Tanah lapangan terbang: Tindakan Aziz Bari persoal kredibiliti SPRM tak adil

Kenyataan Ketua Pembangkang Perak Abdul Aziz Bari yang mempersoalkan kredibiliti Suruhanjaya Pencegahan Rasuah Malaysia (SPRM) dan mendakwa ia mempunyai kekangan berhubung siasatan isu penjualan tanah lapangan terbang Seri Iskandar, adalah tidak adil.

Bekas Menteri Besar Perak Datuk Seri Ahmad Faizal Azmu berkata ini kerana beliau berpandangan badan penguat kuasa itu telah bertindak dengan baik dan sedang menjalankan siasatan secara terperinci, lapor Bernama.

“Berilah peluang kepada mereka menjalankan siasatan sedalamnya dan secara terperinci, sebelum mengambil tindakan seterusnya.

“Jadi saya harap beliau sendiri (Abdul Aziz) selaku bekas exco kerajaan negeri boleh memberi kerjasama seperti saya dan semua warga Malaysia, yang bertanggungjawab terhadap apa jua perkara dan apabila ada siasatan yang melibatkan pihak berkuasa, kita mesti memberi kerjasama yang sepenuhnya,” katanya.

Beliau yang juga Ahli Parlimen Tambun berkata demikian ketika ditemui pemberita selepas berbuka puasa bersama warga Kem Briged Utara Pasukan Gerakan Am (PGA) Ulu Kinta di Ipoh, semalam.

Ditanya mengenai Abdul Aziz yang dilaporkan mendesak Jawatankuasa Kira-Kira Wang Negeri (PAC) Perak untuk mengambil tindakan berhubung isu penjualan tanah lapangan terbang berkenaan, Ahmad Faizal berkata selain SPRM, pihak PAC juga boleh mengambil tindakan sendiri dalam bidang kuasa masing-masing.

Terdahulu, Abdul Aziz dalam kenyataan hari ini dilaporkan berkata kesediaan Ahmad Faizal untuk disiasat oleh SPRM, berhubung isu berkenaan disifatkan tidak membawa kepada jalan penyelesaian.

Abdul Aziz mendakwa SPRM sendiri mempunyai beberapa kekangan, termasuk tidak mempunyai kuasa pemutus dalam pendakwaan yang berada di tangan Peguam Negara.

Justeru, Abdul Aziz mendesak PAC Perak untuk mengambil tindakan berhubung isu penjualan tanah lapangan terbang berkenaan.


Cinta lelaki ‘London’, wanita ditipu RM395,200

Akibat mudah percaya, seorang wanita diperangkap seorang lelaki kononnya dari ‘London’ yang dikenali menerusi media sosial sehingga mengalami kerugian kira-kira RM395,200.

Ketua Polis Johor Datuk Ayob Khan Mydin Pitchay berkata wanita berusia 23 tahun yang juga seorang peniaga dan baru kematian suami itu membuat laporan polis pada 17 Sept lepas setelah menyedari ditipu individu terbabit.

Beliau berkata mangsa mengenali individu berkenaan menerusi laman Instagram yang menggunakan nama ‘CHONGWEI4580’ sejak April lepas dan telah berhubung menerusi aplikasi WhatsApp sepanjang perkenalan hingga jatuh cinta.

Menurutnya, bagaimanapun individu itu menghubungi mangsa pada 10 Sept lepas kerana kononnya bersimpati dengan nasib mangsa yang kematian suami serta ingin mengirimkan barangan mengandungi wang tunai sebanyak AS$950,000 kepada mangsa.

“Pada tiga hari kemudian mangsa menerima e-mel daripada sebuah syarikat penghantaran yang meminta mangsa menjelaskan bayaran sebanyak RM6,200 untuk melepaskan barangan itu daripada kastam.

“Bagaimanapun, individu itu mengugut mangsa untuk membuat bayaran tersebut dan bayaran lain yang telah diarahkannnya, dan sekiranya enggan berbuat demikian, mangsa akan ditangkap kerana bersubahat dalam aktiviti pengubahan wang haram,” katanya dalam kenyataan lapor Bernama.

Ayob Khan berkata disebabkan ketakutan, mangsa mengikuti segala arahan itu dan telah membuat sebanyak 24 transaksi pembayaran dalam tempoh tiga hari bermula 13 Sept secara dalam talian, ke 11 akaun berbeza dengan jumlah sebanyak RM395,200.

“Sehingga kini mangsa tidak menerima sebarang kiriman yang dijanjikan dan menyedari bahawa telah ditipu,” katanya.

Ayob Khan berkata, kes disiasat mengikut Seksyen 420 Kanun Keseksaan dan jika disabitkan kesalahan boleh dikenakan hukuman penjara maksimum 10 tahun serta boleh dikenakan sebatan dan denda.

Sehubungan itu, beliau menyeru orang ramai supaya lebih berhati-hati dan peka terhadap trend jenayah ketika ini terutama melibatkan transaksi, pelaburan dan perkenalan dalam talian menerusi media sosial.

“Gunakan aplikasi semakan atas talian yang diperkenalkan pihak berkuasa seperti ‘Semak Mule’ sebelum melakukan sesuatu transaksi kewangan,” katanya.


Putera Harry mengaku bunuh 25 pejuang Taliban ketika operasi

Putera Harry mengakui membunuh 25 orang ketika dia menjadi juruterbang helikopter Apache di Afghanistan, media British melaporkan pada Khamis, memetik autobiografi yang akan diterbitkan tidak lama lagi.

Duke of Sussex yang berusia 38 tahun itu melakukan dua operasi menentang Taliban, pertama sebagai pengawal udara hadapan yang mengarahkan serangan udara pada 2007-2008, kemudian menerbangkan helikopter serangan pada 2012-2013.

Dalam buku ‘Spare’, yang akan dikeluarkan minggu depan, Putera Harry berkata dia melakukan enam misi sebagai juruterbang yang menyebabkan dia “membunuh manusia”, lapor Daily Telegraph.

Menurutnya dia tidak berbangga atau malu berbuat demikian dan menyifatkan menghapuskan sasaran seperti mengeluarkan “buah catur” dari papan.

Putera Harry berkhidmat selama 10 tahun dalam tentera British, dinaikkan pangkat kapten, dan telah menyifatkan masanya dalam tentera sebagai tahun pembentukannya.

Operasi pertamanya dilakukan di bawah sekatan berita yang ketat atas sebab keselamatan, yang dipersetujui oleh media British.

Bagaimanapun, dia terpaksa pulang ke tanah air apabila penerbitan asing melanggar sekatan itu.

Putera Harry tidak pernah membincangkan secara terbuka berapa ramai anggota Taliban yang dia bunuh.

Kamera video yang dipasang pada muncung helikopter Apachenya membolehkannya menilai misinya – dan menentukan dengan pasti berapa ramai yang telah dia bunuh.

“Nombor saya 25. Ia bukan nombor yang mengisi saya dengan kepuasan, tetapi ia juga tidak memalukan saya,” tulisnya.

Dia membenarkan tindakannya kerana ingatannya tentang serangan 9/11 di Amerika Syarikat, dan selepas bertemu keluarga mangsa.

Mereka yang bertanggungjawab dan simpatisan mereka adalah “musuh manusia” dan memerangi mereka adalah tindakan membalas dendam atas jenayah terhadap kemanusiaan, katanya.

Putera Harry sejak itu menyuarakan kebimbangan tentang keselamatannya, bukan hanya kerana status dirajanya tetapi juga kerana masanya memerangi pelampau Islam.

The Telegraph memetik petikan daripada versi bahasa Sepanyol autobiografi yang diperolehinya selepas tersilap dijual di kedai buku pada Khamis sebelum ditarik balik. – AFP


RM188 bilion daripada peruntukan Bajet 2023 sudah dibelanjakan

Sebanyak RM188 bilion atau 49 peratus daripada peruntukan Belanjawan 2023 telah dibelanjakan setakat Jun lepas, kata Perdana Menteri Datuk Seri Anwar Ibrahim.

Anwar yang juga Menteri Kewangan berkata bagi tempoh yang sama tahun lepas, sebanyak RM170 bilion daripada peruntukan Belanjawan 2022 dibelanjakan, menurut laporan Bernama.

“Sungguhpun lebih baik daripada tahun 2022, namun pada saya boleh lebih baik dan projek-projek cakna rakyat perlu ditingkatkan dan disegerakan pelaksanaannya.

“Tapi belum cukup memuaskan kerana kita harus mencapai 60 peratus sebelum Ogos,” katanya semasa berucap pada Majlis Libat Urus Belanjawan 2024 bertemakan “Memperkasa Malaysia MADANI”, hari ini.

Belanjawan 2023 memperuntukkan sejumlah RM388.1 bilion, dengan RM289.1 bilion untuk perbelanjaan mengurus, manakala RM99 bilion bagi belanja pembangunan, termasuk RM2 bilion simpanan luar jangka.

Anwar berkata kerajaan telah melaksanakan pengurangan pemusatan kuasa, peruntukan tambahan dan memberi kelonggaran tatacara perolehan yang boleh mempercepatkan pelaksanaan projek.

Antaranya ialah projek bernilai RM50 juta yang diserahkan pelaksanaannya kepada Jabatan Teknik Sabah dan Sarawak; peruntukan RM100,000 kepada semua jurutera daerah untuk melaksanakan pembaikan kecil di peringkat daerah dan peruntukan khusus RM200 juta untuk Kor Kejuruteraan Angkatan Tentera Malaysia melaksanakan baik pulih kuarters.

Anwar berkata esok beliau akan mengumumkan berkenaan peruntukan kepada Pasukan Gerakan Am dan perumahan polis.

Beliau turut mengumumkan pertambahan peruntukan untuk pelaksanaan projek-projek kecil di bawah pihak berkuasa tempatan (PBT) sebanyak RM100 juta menjadikan keseluruhan RM400 juta untuk tahun 2023 dan menambah peruntukan penyelenggaraan dan pembaikan sekolah di bawah Kementerian Pendidikan sebanyak RM600 juta yang menjadikan jumlah keseluruhan untuk tahun ini sebanyak RM1.5 bilion.

Anwar berkata kerajaan juga bersetuju menyalurkan sebahagian peruntukan penyelenggaraan kepada Persatuan Ibu Bapa dan Guru bagi melaksanakan projek penyelenggaraan kecil di sekolah kerajaan.


Kerajaan umum PKP di KL, termasuk tiga negeri bermula Jumaat

Kerajaan mengumumkan Perintah Kawalan Pergerakan (PKP) bermula 7 hingga 20 Mei di Kuala Lumpur termasuk beberapa daerah dan mukim di Terengganu, Johor dan Perak.

Menteri Kanan (Kluster Keselamatan) Datuk Seri Ismail Sabri Yaakob berkata keputusan tersebut dibuat memandangkan Kementerian Kesihatan (KKM) mengesahkan sebanyak 17 kluster baharu telah direkodkan sejak 1 hingga 27 April lepas dengan jumlah kes harian yang semakin meningkat.

“Setelah meneliti pembentangan serta cadangan daripada KKM, kerajaan bersetuju untuk melaksanakan PKP di seluruh Kuala Lumpur hingga 20 Mei dengan SOP sepertimana yang telah diumumkan sebelum ini,” katanya dalam satu kenyataan berhubung PKP, PKP Bersyarat (PKPB) dan PKP Pemulihan (PKPP) hari ini.

Di Terengganu, Ismail Sabri berkata 14 mukim dalam daerah Besut (kecuali Mukim Hulu Besut) turut dikenakan PKP berkuat kuasa pada tempoh yang sama selepas KKM merekodkan sebanyak 406 kes positif hasil 5,617 ujian saringan yang dijalankan ke atas penduduk di lokaliti itu sejak 1 April hingga 3 Mei.

Beliau berkata KKM memaklumkan peningkatan kes di daerah itu berpunca daripada pergerakan keluar masuk pelajar dan pekerja dari negeri jiran dengan kadar kebolehjangkitan dalam komuniti 95 peratus, malah Besut juga merekodkan 15 kluster bagi tempoh yang sama dengan ada antaranya menular ke lokaliti lain.

Sementara itu, di Johor kawasan yang dikenakan PKP ialah Johor Bahru, Kulai dan Kota Tinggi berikutan jumlah kes aktif yang direkodkan di lokaliti itu adalah tinggi dengan kebanyakan kes adalah sporadik dalam komuniti.

Selain itu, ketiga-tiga daerah berkenaan juga berstatus zon merah dengan jumlah kes yang tinggi melebihi 150 kes manakala kapasiti hospital dan unit rawatan rapi (ICU) melebihi 70 peratus, katanya.

Ismail Sabri berkata di Perak pula, kawasan yang dikenakan PKP adalah Mukim Taiping, daerah Larut Matang dan Selama setelah berlaku peningkatan mendadak kes bagi kawasan berkenaan.

“KKM juga melaporkan terdapat peningkatan kes bagi tiga kluster aktif di Mukim Taiping iaitu Kluster Jalan Kolam Dua di Kampung Expo, Kluster Jalan Pokok Assam di Kampung Pokok Assam dan Kluster Jalan Sepat di Kamunting,” katanya.

Mukim yang terlibat ialah Kampung Raja, Lubuk Kawah, Pelagat, Tenang, Keluang, Bukit Kenak, Kubang Bemban, Jabi, Kerandang, Pengkalan Nangka, Pasir Akar, Tembila, Bukit Puteri dan Kuala Besut.

Ismail Sabri berkata pelaksanaan PKP di kesemua kawasan itu adalah bagi memastikan pergerakan penduduk dapat dikawal selain memudahkan KKM untuk melaksanakan ujian saringan secara besar-besaran bagi menyekat penularan jangkitan keluar daripada lokaliti terlibat.

Dalam pada itu, berdasarkan situasi semasa COVID-19 ketika ini, kerajaan juga bersetuju untuk tidak membenarkan sebarang penganjuran majlis rasmi dan tidak rasmi kerajaan, swasta serta majlis sosial di semua kawasan yang dilaksanakan PKP.

Majlis sosial itu seperti kenduri-kendara, majlis perkahwinan dan pertunangan, resepsi, majlis akikah, doa selamat, tahlil, sambutan hari ulang tahun, pertemuan semula (reunion), retreat dan lain-lain majlis sosial.

“Begitu juga dengan makan di restoran turut tidak dibenarkan berkuat kuasa dari tarikh pelaksanaan PKP,” katanya.

Sementara itu, Ismail Sabri memaklumkan Kampung Lubok Katak, Tapah, Batang Padang di Perak; Kampung Permatang Tulang Mukim Sebatu, Jasin di Melaka dan Sekolah Menengah Ugama (SMU) Pantai Manis, Papar, Sabah dikenakan Perintah Kawalan Pergerakan Diperketatkan (PKPD) juga bermula pada Jumaat ini hingga 20 Mei.


Maqis rampas 70 tan daging kerbau sejuk beku tanpa permit

Jabatan Perkhidmatan Kuarantin dan Pemeriksaan Malaysia (Maqis) merampas 70 tan daging kerbau sejuk beku dari India yang dibawa masuk ke negara ini melalui Butterworth, semalam.

Pengarah Maqis Pulau Pinang, Noriah Dahlan berkata, daging itu didapati dibawa masuk tanpa permit sah daripada jabatan berkenaan.

Katanya, empat kontena membawa 2,826 kotak daging kerbau sejuk beku yang dianggarkan bernilai RM614,605 disita ketika pemeriksaan rutin di Pelabuhan Pangkalan Kontena Butterworth Utara (NBCT), Butterworth pada jam 2.20 petang.

Katanya, hasil pemeriksaan pihaknya mendapati, kesemua konsainan itu tidak mematuhi syarat permit import yang dikeluarkan Maqis.

“Syarikat tersebut gagal mempamerkan maklumat yang dikehendaki pada syarat import permit yang telah diluluskan. Semua dagangan tersebut telah ditahan oleh Maqis untuk tindakan selanjutnya,” katanya dalam kenyataan pada Selasa.

Noriah berkata, kes itu disiasat mengikut Seksyen 15(1) Akta Perkhidmatan Kuarantin dan Pemeriksaan Malaysia 2011 (Akta 728), yang jika sabit kesalahan boleh didenda tidak melebihi RM100,000 atau dipenjara tidak melebihi enam tahun atau kedua-duanya sekali di bawah Seksyen 15(2) akta yang sama.

Beliau berkata, Maqis sentiasa memantau semua pintu masuk negara bagi memastikan komoditi pertanian, ikan dan haiwan yang masuk atau keluar dari negara mematuhi syarat dan peraturan yang ditetapkan oleh kerajaan.

Katanya, pemeriksaan itu juga bagi memastikan pengimport sentiasa mematuhi syarat dan peraturan yang ditetapkan kerajaan selain memastikan keselamatan semua bekalan makanan dan dagangan yang masuk ke negara ini.


3,037 kes baharu, lima kematian

Jangkitan harian Covid-19 dalam tempoh 24 jam semalam (Jumaat, 18 November 2022) turun semula kepada 3,037 kes, berbanding 3,457 yang dilaporkan pada Khamis, menurut Kementerian Kesihatan (KKM), hari ini.

Jumlah itu menjadikan kumulatif positif Covid-19 sejak 25 Januari 2020 hingga semalam meningkat kepada 4,963,216 kes, dengan 4,898,917 pesakit telah sembuh, termasuk 3,198 yang pulih semalam.

Menurut data laman sesawang Github KKM, daripada jumlah jangkitan baharu itu, 2,031 kes melibatkan individu yang telah menerima suntikan dos penggalak; 671 kes (penerima dua dos); 317 kes (individu tidak divaksinasi); dan 18 kes (individu belum lengkap divaksinasi).

Sementara itu, data laman sesawang KKMNOW yang dikemas kini tengah malam tadi menunjukkan sehingga kini 27,711 kes masih aktif, turun lagi berbanding 27,877 yang dilaporkan sehingga Khamis.

Daripada jumlah itu, 25,737 pesakit masih menjalani kuarantin di rumah (25,818 pesakit pada Khamis); dan 1,868 dirawat di hospital, turun berbanding 1,970 pada Khamis.

Bagaimanapun, jumlah pesakit yang dimasukkan ke unit rawatan rapi meningkat kepada 106 pesakit, berbanding hanya 89 pada Khamis, dengan 53 daripadanya memerlukan alat bantuan pernafasan (46 pada Khamis).

Sementara itu, lima pesakit meninggal dunia akibat komplikasi Covid-19 dalam tempoh 24 jam semalam, termasuk dua kes kematian di luar fasiliti kesihatan atau brought in death (BID), dilaporkan.

Daripada jumlah kematian itu, dua kes dilaporkan di Pulau Pinang, termasuk satu kes BID, dan masing-masing satu di Johor, Sabah dan Terengganu (BID).

Jumlah itu menjadikan kumulatif kematian akibat komplikasi Covid-19 yang dilaporkan mulai 17 Mac 2020 hingga semalam sebanyak 36,588 kes, termasuk 7,782 kes BID.

Berikut adalah jumlah kes harian setiap negeri semalam, serta kumulatif positif sejak Januari 2020:


Jakim gantung serta-merta kelulusan halal sembelihan syarikat Australia

Jabatan Kemajuan Islam Malaysia (Jakim) menggantung serta-merta kelulusan penyembelihan yang diberikan kepada syarikat yang diiktiraf halal oleh Malaysia di Australia, Thomas Foods International Lobethal, sehingga hasil siasatan menyeluruh diperoleh.

Ketua Pengarah Jakim Datuk Hakimah Mohd Yusoff berkata keputusan itu dibuat hasil sidang khas antara Jabatan Perkhidmatan Veterinar (JPV), Jakim dengan pihak berkuasa Australia – ‘Department of Agriculture, Water and the Environment’ (DAWE) – semalam.

“Jakim telah menjalankan siasatan ke atas loji sembelihan berkenaan dan mengadakan beberapa siri perbincangan dengan pihak berkuasa Australia.

“Jakim juga telah mengatur pertemuan dengan Pertubuhan Kemasyarakatan Rakyat Malaysia (Pekemas) dalam masa terdekat bagi mendapatkan maklumat lanjut,” katanya dalam kenyataan bersama antara Jakim dengan JPV berhubung dakwaan pelanggaran prosedur penyembelihan halal sebuah syarikat yang diiktiraf halal oleh Malaysia di Australia, di sini hari ini.

Berita berkaitan: Jakim siasat prosedur sembelihan syarikat Australia diiktiraf halal

Baru-baru ini, Persatuan Pengguna Islam Malaysia (PPIM) bersama Pekemas dan Sahabat 99, dilaporkan mendedahkan pelanggaran prosedur operasi standard (SOP) penyembelihan halal oleh sebuah syarikat di Australia, yang mendapat kelulusan daripada Badan Induk Halal Jakim berdasarkan kepada bukti video, gambar serta diperkukuhkan saksi yang merupakan pekerja sembelihan di syarikat tersebut.

Hakimah berkata badan pensijilan halal yang bertanggungjawab dalam penyeliaan halal ke atas loji sembelihan, Supreme Islamic Council of Halal Meat in Australia Inc. (Sichma) akan diberi surat tunjuk sebab.

Katanya, Sichma juga berkemungkinan dibatalkan status sebagai badan pensijilan halal yang diiktiraf Jakim sekiranya didapati tidak mematuhi keperluan standard dan prosedur halal Malaysia.

Beliau yang menegaskan Jakim dan JPV memandang serius berhubung dakwaan itu berkata prosedur pengiktirafan loji pemprosesan luar negara oleh kerajaan Malaysia perlu melalui suatu prosedur yang ketat dan terperinci sebelum melalui proses pembentangan serta penilaian sebanyak empat kali untuk diluluskan.

“Hal ini kerana proses pengiktirafan loji sembelihan dan loji pemprosesan luar negara dijalankan pengauditan secara sistematik oleh pegawai terlatih JPV dan Jakim berdasarkan beberapa piawaian yang telah ditetapkan untuk kualiti dan keselamatan produk,” katanya. – Bernama


Formula pembahagian UMNO ‘sapu kerusi’ PRU15 dari PAS

Formula pembahagian kerusi yang dikemukakan UMNO kepada PAS membayangkan parti itu hendak menjadi dominan dalam gagasan Muafakat Nasional (MN).

Formula itu didedahkan oleh Timbalan Presiden UMNO, Datuk Seri Mohamad Hasan kepada wartawan selepas merasmikan Majlis Penutup Program Bangkit 15 di Melaka, hari ini.

Ketika diminta mengulas kenyataan bahawa PAS menangguhkan perbincangan pembahagian kerusi dengan UMNO, beliau berkata rundingan masih diadakan menerusi  Jawatankuasa Induk MN yang diadakan setiap dua minggu sekali.

“Bahkan kita setuju kerusi yang dimenangi akan ditandingi oleh parti masing-masing, dan formula kedua kita setuju parti mana yang dapat undi terbanyak, kerusi berkenaan akan diberikan kepada parti berkenaan,” katanya.

Berdasarkan kepada formula itu, UMNO dilihat akan memiliki kerusi paling banyak berbanding PAS apabila dicampur antara kerusi dimenangi dengan kerusi yang mendapat undi terbanyak.

Agenda Daily menyemak secara ringkas keputusan Pilihan Raya Umum Ke-14 (PRU14) lalu menerusi portal Suruhanjaya Pilihan Raya Malaysia (SPR).

Pada PRU14, daripada 222 kerusi Parlimen, 55 dimenangi UMNO, manakala PAS hanya 18 kerusi. Kerusi UMNO berkurangan kepada 38 selepas beberapa ahli Parlimennya menyertai Bersatu.

Perlu juga diketahui bahawa UMNO meletakkan calonnya di hampir semua kerusi Parlimen, kecuali di Sarawak dan kawasan yang diwakili parti sekutunya di dalam Barisan Nasional (BN).

Pada PRU14 lalu berlaku pertembungan antara UMNO dan PAS selain calon parti lain. Ada kawasan di mana mereka kalah, namun undi kedua terbanyak lebih memihak kepada UMNO.

Bagi Dewan Undangan Negeri (DUN) pula daripada 505 kerusi yang ditandingi UMNO, parti itu memenangi 145 kerusi, manakala PAS pula menang di 89 DUN.

Berikut adalah pecahan kerusi DUN dimenangi UMNO dan PAS pada PRU14 lalu.

Agenda Daily juga mendapati secara umumnya UMNO menjadi parti yang paling banyak mendapat undi berbanding PAS di kawasan Parlimen dan DUN yang kedua-dua parti itu kalah.

Oleh yang demikian berdasarkan formula yang dikatakan oleh Mohamad itu tadi, UMNO akan mempunyai hak untuk meletakkan calon mereka di hampir semua kerusi Parlimen dan DUN, sama ada yang mereka menang atau kalah.


Muhyiddin hargai sokongan, harap dapat henti polemik politik

Sokongan 31 Ahli Parlimen (MP) Barisan Nasional (BN) disambut baik Perdana Menteri Tan Sri Muhyiddin Yassin yang menghargai keputusan mereka untuk meneruskan khidmat bersama kerajaan Perikatan Nasional (PN) sehingga sidang Parlimen pada September depan.

Muhyiddin mengucapkan terima kasih atas komitmen mereka yang bertegas sebarang keabsahan berhubung isu melibatkan kerajaan ditentukan menerusi usul undi percaya di Parlimen nanti dan bukan melalui kaedah lain.

“Saya merakamkan setinggi-tinggi penghargaan kepada YAB Datuk Seri Ismail Sabri bin Yaakob, Timbalan Perdana Menteri, dan semua Ahli Parlimen BN yang bersama beliau menyatakan sokongan kepada Kerajaan Perikatan Nasional pimpinan saya.

“Saya juga mengucapkan terima kasih di atas pendirian mereka yang bersetuju bahawa keabsahan saya sebagai Perdana Menteri ditentukan di Parlimen pada bulan September dalam usul undi percaya dan bukan melalui kaedah lain,” katanya dalam satu kenyataan media hari ini.

Ujar Muhyiddin, langkah menentukan keabsahan di Parlimen adalah selari dengan titah Yang di-Pertuan Agong semasa mendapat perkenan pada Rabu lalu.

“Ini adalah selaras dengan titah perkenan KDYMM Seri Paduka Baginda Yang di-Pertuan Agong yang disampaikan kepada saya semasa sesi menghadap di Istana Negara pada hari Rabu,” ujarnya lagi.

Beliau turut berharap keputusan MP BN tersebut dapat menghentikan kemelut politik yang melanda negara dan menggesa semua pihak tidak mengira latar belakang untuk menumpukan usaha ke arah menangani krisis kesihatan yang sedang dihadapi negara ketika ini.

“Saya berharap agar pendirian Ahli-Ahli Parlimen BN ini akan menghentikan polemik politik yang sedang berlaku pada masa ini dan memberi ruang kepada Kerajaan untuk menumpukan sepenuh perhatian kepada usaha menangani COVID-19, mempercepatkan proses vaksinasi dan memulihkan ekonomi negara.

“Kepentingan rakyat dan negara perlu diutamakan dalam kita berhadapan dengan pandemik ini,” katanya.

Terdahulu awal hari ini, Ismail Sabri bersama kira-kira 21 MP B mengadakan sidang media membuat pendirian untuk kekal bersama kerajaan PN sehingga keabsahan ditentukan semasa sidang Parlimen pada September depan, ia walaupun Presiden UMNO Datuk Seri Ahmad Zahid Hamidi mendesak supaya Menteri dan Timbalan Menteri meletak jawatan mereka.

Kenyataan tersebut merupakan satu tamparan hebat kepada Zahid yang dilihat sudah hilang kepercayaan apabila cuba mencetuskan satu lagi kemelut politik yang akan memudaratkan pentadbiran kerajaan sedia ada.


Pesakit Covid di hospital meningkat lepas pusat hiburan malam dibuka

Jumlah pesakit Covid-19 yang dimasukkan ke hospital di Bangkok meningkat sebanyak 10 peratus sejak bulan lalu, susulan pembukaan semula pusat hiburan malam, kata Jabatan Perkhidmatan Perubatan.

Ketua Pengarah jabatan itu, Dr Somsak Akksilp berkata bulan lalu terdapat kira-kira 900 pesakit Covid-19 di hospital di ibu negara Thailand, dan jumlah itu meningkat kepada kira-kira 1,000 bulan ini.

“Ia adalah peningkatan 10 peratus daripada bulan lepas, ketika peraturan ketat masih ada. Bagaimanapun, ia adalah perkara biasa apabila peraturan dilonggarkan, selain pembukaan semula tempat hiburan,” katanya.

Bilangan pesakit teruk juga meningkat, katanya.

Dr Somsak berkata dua subvarian baharu Omicron mungkin mempunyai simptom yang lebih teruk kerana ia boleh mengatasi vaksin dan antibodi dan bergerak lebih dalam ke arah paru-paru.

Tiada bukti setakat ini bahawa kedua-dua subvarian, BA.4 dan BA.5, lebih mudah ditularkan.

Jeneral Supot Malaniyom, Ketua Operasi Pusat Pentadbiran Situasi Covid-19 (CCSA), berkata CCSA berhasrat untuk mengisytiharkan seluruh negara sebagai zon hijau iaitu di bawah pengawasan Covid-19 dan memulihkan sepenuhnya perniagaan dan aktiviti lain.

Dengan perisytiharan itu, tempat hiburan akan kembali kepada waktu operasi sebelum Covid-19. Waktu tutup adalah sama ada tengah malam, 1 pagi atau 2 pagi bergantung pada jenis tempat dan peraturan yang berkaitan, kata Jen Supot, yang merupakan Setiausaha Agung Majlis Keselamatan Negara.

Para pegawai sebelum ini berkata perisytiharan itu dijangka berkuat kuasa pada 1 Julai, apabila Kementerian Kesihatan Awam (MPH) juga berkemungkinan mentakrifkan semula Covid-19 sebagai penyakit endemik.

Semalam MPH melaporkan mengesan 2,299 jangkitan baharu Covid-19 di Thailand dan 18 kematian. – Agensi


PKR belum beri kata putus berhubung kerusi diminta MUDA

Parti Ikatan Demokratik Malaysia (MUDA) meminta tiga kerusi Dewan Undangan Negeri (DUN) daripada PKR namun mereka masih belum menerima kata putus berhubung permintaan tersebut.

Biro Politik MUDA dalam kenyataannya permintaan tiga kerusi DUN tersebut dibuat semasa siri rundingan dengan PKR, bagaimanapun mereka masih menerima maklum balas daripada PKR melibatkan permintaan mereka tersebut dan menggesa keputusan segera dibuat.

Jelasnya lagi, tiga kerusi tersebut bukan yang disandang atau dimenangi oleh PKR semasa Pilihan Raya Umum ke-14 (PRU-14) yang lalu.

“Menerusi siri rundingan antara MUDA dan PKR pula, kami mencadangkan untuk bertanding di tiga kerusi Dewan Undangan Negeri (DUN).

“Ketiga-tiga kerusi ini bukan kerusi yang dimenangi atau ditandingi PKR pada Pilihan Raya Umum ke-14 (PRU-14) yang lalu, namun MUDA menghormati hak PKR untuk mempertahankan kerusi sedia ada.

“Bagaimanapun, PKR belum lagi memberikan kata putus berkenaan tiga kerusi diminta MUDA.

“MUDA yakin dan percaya atas semangat kebersamaan dan demi rakyat Johor, satu rundingan yang telus dan jujur perlu dibuat.

“MUDA juga mencadangkan supaya setiap intipati rundingan diselesaikan bersama secara sulit sebelum diumumkan ke pihak media atas semangat ketelusan bersama,” kata kenyataan berkenaan.

Terdahulu, PKR Johor dilaporkan menawarkan MUDA tiga kerusi kepada parti itu bagi menghadapi PRN Johor, 12 Mac nanti.

Pengerusi PKR Johor, Syed Ibrahim Syed Noh, dilaporkan berkata parti itu menanti maklum balas MUDA berhubung tawaran tiga kerusi berkenaan.


ATM sentiasa siap siaga hadapi bencana: Hishammuddin

Angkatan Tentera Malaysia (ATM), khususnya di negeri-negeri dilanda banjir sentiasa berada dalam tahap kesiapsiagaan yang tinggi bagi menghadapi sebarang kemungkinan berlaku gelombang banjir seterusnya.

Menteri Kanan Pertahanan Datuk Seri Hishammuddin Hussein berkata walaupun berada dalam keadaan selesa berikutan beberapa negeri sudah semakin pulih daripada bencana banjir, komitmen ATM tidak akan berganjak.

“Setakat ini kerjasama ATM dan MINDEF (Kementerian Pertahanan) dengan agensi serta jabatan-jabatan lain termasuk kerajaan negeri berada pada tahap yang membanggakan.

“Biar pun (banjir) hampir pulih, komitmen ATM kita akan terus bekerjasama rapat dengan setiap agensi… Tumpuan kita sekarang, pasca banjir (lakukan) kerja pembersihan, bantu kerja baik pulih struktur jalan, rumah dan jambatan,” katanya semalam.

Beliau sebelum itu mendengar taklimat Ops Murni ATM di Terengganu dan Majlis Keselamatan Negara (MKN) Negeri Terengganu bersama Menteri Besar Datuk Seri Dr Ahmad Samsuri Mokhtar, lapor Bernama.

Hishammuddin berkata selain membantu mengeluarkan mangsa banjir dan melakukan kerja-kerja baik pulih pasca banjir, pihak ATM juga membantu Kementerian Kesihatan Malaysia (KKM) melaksanakan saringan Covid-19 bagi mengekang penularan wabak itu susulan kemunculan varian baharu Omicron.

Beliau berkata tindakan itu sangat penting bagi memastikan penularan Covid-19 khususnya membabitkan varian baharu ini tidak akan menjadi ‘tidak terkawal’ dalam musim bencana ini.

Sementara itu katanya koordinasi di antara sumber manusia dan pergerakan aset ATM dengan Pusat Kawalan Operasi Bencana (PKOB) Negeri dan Daerah di empat negeri yang dilawati beliau iaitu Kelantan, Johor, Pahang dan Terengganu, dilihat sangat baik dan berkesan.

Hishammuddin turut memuji kepimpinan serta koordinasi antara peringkat negeri dan daerah di Terengganu yang dilihat berada dalam keadaan cukup bersedia, dan menguruskan banjir dengan baik.

“Di Selangor pula saya akan turun dan bincang dengan kepimpinan negeri… apa yg mereka lalui bukan perkara biasa dalam konteks banjir, kerana banjir di bandar berbeza dengan air yang naik di kawasan lain.

“Kita akan kaji, belajar daripada pengalaman… Macam Terengganu dah bertahun ada pengalaman (banjir) seperti ini, yang penting jangan cari kesalahan, dekati rakyat dan beri pembelaan,” katanya.


Tiada pengeluaran KWSP dalam Bajet, kerajaan campuran diasak teruk di Parlimen

Memasuki minggu ketiga Mesyuarat Pertama Penggal Kedua Parlimen ke-15, isu Kumpulan Wang Simpanan Pekerja (KWSP) masih menjadi topik hangat dalam sidang Dewan Rakyat, dengan Ahli-ahli Parlimen melontarkan pelbagai idea dan pandangan berhubung dana persaraan negara itu.

Ahli Parlimen Perikatan Nasional (PN) lantang membangkitkan isu pengeluaran KWSP selepas kerajaan campuran membuat keputusan mengumumkan tiada kebenaran diberikan kepada pencarum walaupun secara bersasar, sementara blok kerajaan dilihat tidak dapat memberi alasan yang kukuh untuk menyokong langkah kerajaan tidak membenarkan pengeluaran.

Semasa sesi perbahasan Rang Undang-undang Perbekalan 2023 hari ini, Lim Guan Eng (DAP-Bagan) pada awalnya melahirkan kebimbangan mengenai fakta bahawa median simpanan ahli KWSP menyusut 50 peratus daripada RM16,600 pada tahun sebelum pandemik Covid-19 kepada RM8,100 pada 2022, lapor Bernama.

Lim berkata lantaran itu kerajaan perlu mewujudkan perancangan jangka panjang yang beroperasi selari dengan KWSP bagi memastikan kehidupan persaraan rakyat tidak terancam kerana kekurangan jaminan wang persaraan kelak.

Sehubungan itu, beliau menyarankan kerajaan mempelajari modul Dana Pencen Kerajaan Norway, khususnya daripada aspek pengurusan kekayaan hasil bumi dengan berkesan, yang membolehkan rakyat mendapat manfaat daripada dana pencen tersebut.

“Sekiranya kebanyakan keuntungan Petronas dikunci sedemikian dalam amanah (Dana Pencen Kerajaan) seperti diamalkan Norway, rakyat Malaysia (Malaysia) berkemungkinan memiliki aset bernilai USD1 trilion dan secara langsung menjamin masa depan rakyat yang berpencen,” katanya.

Terdahulu, Ketua Pembangkang merangkap Ahli Parlimen Larut Datuk Seri Hamzah Zainudin turut menggesa kerajaan supaya membenarkan pengeluaran bersasar KWSP kepada golongan yang memerlukan dengan mencari satu mekanisme yang sesuai.

Turut menyentuh isu sama ialah Datuk Wan Saiful Wan Jan (PN-Tasek Gelugor) yang memohon supaya kerajaan mempertimbangkan pengeluaran dana itu secara bersasar memandangkan situasi rakyat ketika ini yang semakin hari semakin terhimpit ekoran kos sara hidup yang semakin meningkat.

“Pencarum KWSP ini datang daripada kelompok yang sekian lama mencarum dan menabung untuk masa depan, tetapi malangnya kesusahan datang lebih awal daripada tarikh persaraan. Sebab itu saya memohon supaya kerajaan mempertimbangkan pengeluaran KWSP secara bersasar ini,” katanya.

Ahmad Fadhli Shaari (PN-Pasir Mas) pula berpendapat bahawa inisiatif kerajaan menambah caruman sebanyak RM500 untuk ahli KWSP berusia 40 hingga 54 tahun yang mempunyai simpanan kurang RM10,000 dilihat tidak memberikan impak kepada penerima.

“Pemberian RM500 itu bagus tetapi ia tidak memberi apa-apa impak kerana penerima hanya boleh gunakan wang itu selepas beberapa tahun,” katanya.

Persidangan Dewan Rakyat bersambung esok.


‘Kita kalahkan kleptokrasi pada PRU14 dan akan buktikan sekali lagi’

Tan Sri Muhyiddin Yassin mengingatkan ahli parti supaya teguh dengan nilai dan prinsip perjuangan Bersatu yang ditubuhkan kerana ingin membebaskan negara daripada cengkaman kleptokrasi.

Presiden Bersatu itu berkata setelah mencapai kejayaan pada Pilihan Raya Umum Ke-14, parti itu sekali lagi terpaksa berkorban demi menjaga prinsip dan nilai yang menjadi asas perjuangan Bersatu.

“Kita melakukan perkara yang betul dengan tidak tunduk kepada desakan untuk menggadaikan prinsip walaupun terpaksa hilang kedudukan dan jawatan.

“Melakukan perkara yang betul ini bukan tuntutan politik, tetapi tuntutan agama,” kata bekas Perdana Menteri itu pada sambutan ulang tahun ke-5 Bersatu, malam tadi.

Memetik ayat 62 hingga 64 Surah Yunus, Muhyiddin berharap ahli Bersatu tidak gentar atau kecewa dengan apa yang berlaku kerana pengorbanan yang kecil akan mendapat ganjaran besar daripada Allah SWT.

“Jadi, jangan kita gentar, jangan kita kecewa. Tidak mengapalah kita berkorban sedikit kerana Allah s.w.t menjanjikan kejayaan yang besar bagi hamba-hamba-Nya yang sentiasa beriman dan bertakwa kepada-Nya dengan melakukan segala suruhan-Nya.

“Firman Allah s.w.t. dalam Surah Yunus ayat 62 hingga 64 yang bermaksud “Ketahuilah! Sesungguhnya wali-wali Allah, tidak ada kebimbangan (dari sesuatu yang tidak baik) terhadap mereka dan mereka pula tidak akan berdukacita. (Wali-wali Allah itu ialah) orang-orang yang beriman serta mereka pula sentiasa bertakwa. Untuk mereka sahajalah kebahagiaan yang menggembirakan di dunia dan di akhirat; tidak ada (sebarang perubahan pada janji-janji Allah yang demikian itulah kejayaan yang besar.”

Sehubungan itu, Muhyiddin mengingatkan perjuangan menuntut tanggungjawab, amanah yang berat untuk dipikul dan tugas yang perlu dilaksanakan.

“Kita akan dipersoal oleh Allah SWT jika kita gagal melaksanakan amanah dengan betul. Jadi, betulkanlah niat kita, tetapkanlah hati kita, luruskanlah perjalanan kita, pertautkanlah hati-hati kita, rapatkanlah saf perjuangan kita, bulatkanlah tekad kita untuk melaksanakan amanah yang berat ini.

“Jika kita bersatu, berganding bahu, bergerak seiring dan sederap, insyaAllah amanah yang berat akan menjadi ringan, kerja yang susah akan menjadi mudah,” katanya.

Sambil mengucapkan tahniah kepada Menteri dan Timbalan Menteri dari parti Bersatu yang baru dilantik, Muhyiddin menitipkan nasihat supaya mereka menjalankan amanah dan tanggungjawab dengan cemerlang dan penuh integriti.

“Rakyat sedang memerhati dan menilai parti kita berdasarkan prestasi anda semua. Saya doakan agar anda semua akan dapat memberikan khidmat yang terbaik kepada rakyat dan negara serta mengharumkan nama parti kita.

“Saya juga mengambil kesempatan ini untuk mengucapkan terima kasih dan setinggi-tinggi penghargaan kepada pimpinan dan ahli parti-parti komponen Perikatan Nasional, iaitu PAS, STAR, SAPP dan GERAKAN yang setia bersama kita dalam saf perjuangan ini. Ucapan terima kasih dan penghargaan juga kepada pimpinan parti-parti rakan iaitu GPS, MCA, MIC, PBRS dan PBS.

“Saya juga ingin menyeru ahli-ahli BERSATU supaya terus memberi sokongan kepada YAB Perdana Menteri dalam usaha beliau dan barisan Jemaah Menterinya untuk menjaga kebajikan rakyat, memacu pertumbuhan ekonomi dan memulihkan negara,” katanya.

Ucapan penuh di ruangan Rencana Agenda Daily


Kerajaan tak mansuh SOSMA, tambahbaik kebenaran ikat jamin

Peruntukan membenarkan ikat jamin sementara menunggu perbicaraan selesai bagi tahanan di bawah Akta Kesalahan Keselamatan (Langkah-Langkah Khas) 2012 (SOSMA) adalah antara syor utama yang sedang diteliti untuk menambah baik akta itu.

Timbalan Menteri di Jabatan Perdana Menteri (Undang-Undang dan Reformasi Institusi) Ramkarpal Singh ketika ditanya mengenai perkembangan SOSMA berkata usaha meneliti penambahbaikan SOSMA hampir selesai, menurut laporan Bernama.

Menurutnya, beberapa sesi libat urus bersama pihak berkepentingan antaranya Kementerian Dalam Negeri, Polis Diraja Malaysia (PDRM), Jabatan Peguam Negara dan ahli keluarga tahanan SOSMA telah diadakan dan syor-syor yang diterima akan dibentangkan kepada Jemaah Menteri dalam masa terdekat.

“Syor menjamin (ikat jamin tahanan) adalah isu yang kami sedang teliti sekarang. Pemansuhan (akta) tiada dalam perancangan tetapi kami sedang meneliti penambahbaikan,” katanya kepada pemberita selepas menyertai aktiviti brisk walk merdeka anjuran agensi portfolio undang-undang dan reformasi institusi di sini hari ini.

Pada masa ini, seseorang yang dituduh di bawah SOSMA tidak boleh dijamin kecuali kanak-kanak berusia bawah 18 tahun, seorang wanita atau seorang yang sakit atau uzur tertakluk kepada budi bicara mahkamah.

Ramkarpal berkata kesemua penambahbaikan SOSMA akan dilaksanakan secara berperingkat.

Pada Februari lepas, Menteri Dalam Negeri Datuk Seri Saifuddin Nasution Ismail berkata Kerajaan Perpaduan tidak berhasrat memansuhkan akta berkenaan namun akan melaksanakan penambahbaikan.

Menurut Saifuddin Nasution, ia disebabkan PDRM masih memerlukan undang-undang berkenaan agar tindakan segera boleh diambil untuk mengelakkan sebarang kegentaran awam dan ancaman kepada kedaulatan negara dan kesejahteraan rakyat.

Terdahulu dalam ucapannya, Ramkarpal menyeru warga Bahagian Hal Ehwal Undang-Undang (BHEUU) agar terus memperkukuhkan ikatan persaudaraan dan saling menghormati selaras dengan konsep Malaysia MADANI yang menekankan elemen perpaduan.

Sempena Hari Kebangsaan ke-66, BHEUU telah menyusun beberapa aktiviti antaranya majlis mengibarkan Jalur Gemilang, ceramah kemerdekaan dan lawatan ke Memorial Pengisytiharan Kemerdekaan, Melaka.


Air pasang besar: Jangan ke pantai Kuala Langat

Majlis Perbandaran Kuala Langat (MPKL) melarang orang awam memasuki kawasan pantai di sekitar daerah itu susulan fenomena air pasang besar dijangka berlaku pada 3 hingga 7 November, selain peralihan Monsun Timur Laut bermula awal November ini.

Yang Dipertua MPKL Datuk Amirul Azizan Abd Rahim berkata, penduduk di pesisir pantai di daerah ini juga disaran untuk lebih berhati-hati dan berwaspada sepanjang tempoh itu memandang paras air dijangka pada ketinggian 5.2 meter hingga 5.6 meter.

“Air pasang besar dijangka berlaku bermula pada Rabu hingga Ahad depan. MPKL akan menggerakkan petugas bagi membuat pemantauan dan penguatkuasaan di kawasan terbabit.

“Antara kawasan yang dijangka akan berlaku limpahan air seperti Pantai Kelanang, Pantai Baru Morib, Pantai Morib, Taman Harmoni Morib, Istana Bahagia Morib, Pantai Batu Laut, Pantai Chunang dan Jeti Tanjung Sepat,” katanya dalam satu kenyataan hari ini.

Sehubungan itu katanya, MPKL akan menutup kawasan peranginan pantai dan kemudahan awam seperti medan selera dan kiosk di Pantai Kelanang, Pantai Morib, Pantai Batu Laut, Pantai Chunang dan Jeti Tanjung Sepat.

Katanya, jika berlaku hujan lebat dan angin kencang secara serentak bersama air pasang besar, risiko berlakunya kejadian banjir akan menjadi lebih buruk.

“Orang awam yang tinggal di pesisir pantai disaran agar menyimpan semua dokumen-dokumen penting di tempat yang selamat serta mudah diambil sekiranya berlaku kejadian banjir.

“Orang ramai khususnya penduduk daerah ini diingatka supaya tidak mendekati atau memasuki serta tidak menjalankan sebarang aktiviti air, riadah dan rekreasi pada tarikh yang ditetapkan memandangkan kesemua kawasan peranginan pantai terbabit akan ditutup sepenuhnya,” katanya.


Jeneral Ahmed Nasser al-Raisi dipilih ketuai Interpol

Jeneral Emiriah Arab Bersatu (UAE) yang dituduh melakukan penyeksaan, telah dipilih sebagai Presiden Polis Antarabangsa (Interpol), kata agensi polis global itu, walaupun terdapat kebimbangan daripada pertubuhan hak asasi manusia dan Ahli Parlimen Eropah.

“Mr Ahmed Nasser al-Raisi dari UAE telah dipilih bagi mengisi jawatan Presiden bagi tempoh empat tahun,” kata Interpol dalam Twitternya hari ini.

Undian telah diadakan untuk memilih Presiden baharu Interpol dan ahli jawatankuasa eksekutif pada hari ketiga mesyuarat Perhimpunan Agung Interpol ke-89 di Istanbul, Turki.

Jawatankuasa eksekutif Interpol menyelia pelaksanaan keputusan Perhimpunan Agung.

Tiga belas ahli jawatankuasa eksekutif, termasuk Presiden dan Naib Presiden serta perwakilan, mewakili empat wilayah Interpol.

Aduan penyiksaan telah difailkan terhadap Jeneral al-Raisi, ketua pasukan keselamatan UAE dalam beberapa bulan kebelakangan ini di Perancis dan Turki.

Pelantikan itu menyusul peruntukan yang banyak disediakan UAE kepada Interpol, tatkala Abu Dhabi dituduh menyalahgunakan sistem ‘notis merah’ Interpol untuk menyenaraikan suspek dalam kalangan anggota politik pembangkang.

Tiga Ahli Parlimen Eropah menulis surat bertarikh 11 November kepada Presiden Suruhanjaya Eropah, Ursula von der Leyen untuk memberi amaran berhubung kesan pelantikan jeneral itu terhadap Interpol.

“Pemilihan Jeneral Al Raisi akan menjejaskan misi, reputasi dan keupayaan Interpol untuk melaksanakan misinya dengan berkesan,” tulis mereka.

Pada Oktober 2020, 19 NGO, termasuk Pemantau Hak Asasi Manusia menyatakan kebimbangan mengenai kemungkinan pemilihan al-Raisi, yang mereka sifatkan sebagai “sebahagian daripada pasukan keselamatan yang menyasarkan pengkritik secara sistematik”. – Agensi


Pemimpin UMNO Bahagian Seremban ‘hilang’ selepas tular video aksi lucah

Pemimpin kanan UMNO Bahagian Seremban yang merakam perlakuan lucah menunjukkan kemaluannya sudah tidak dapat dikesan, kata Ketua Pemuda UMNO bahagian itu, Zool Amali Hussin.

Memetik laporan Utusan Malaysia, Zool Amali berkata individu terbabit bukan sahaja sudah tidak mengaktifkan akaun Facebooknya, malah telah keluar daripada semua kumpulan WhatsApp selepas klip video itu tersebar.

“Individu tersebut juga telah keluar daripada semua kumpulan WhatsApp pada malam hari video itu tersebar.

“Pemuda UMNO Seremban menyerahkan kepada pihak berkuasa untuk menyiasat dan pucuk pimpinan parti untuk mengambil tindakan sewajarnya,” katanya.

Pada masa sama, UMNO bahagian itu menggesa Lembaga Disiplin dan Majlis Kerja Tertinggi (MKT) parti itu mengambil tindakan sewajarnya susulan tersebarnya video aksi lucah pemimpin berkenaan.

Naib Ketua UMNO bahagian, Mazalan Maarof berkata, video berkenaan yang telah tersebar sejak Jumaat lalu benar-benar telah mencemarkan imej parti dan turut dijadikan bahan sindiran oleh parti lawan.

“Surat dan laporan telah kami hantar kepada Lembaga Disiplin UMNO kelmarin dan saya berpandangan perkara ini sesuatu yang begitu mengaibkan. Ia bukan sahaja sudah tersebar dalam kalangan ahli UMNO, tetapi ahli parti lain.

“Lembaga Disiplin UMNO yang boleh menentukan, imej UMNO Seremban kena dibersihkan, kita mahu menghadapi pilihan raya, jika tiada apa-apa tindakan, isu ini akan terus dimainkan dan bagaimana kita mahu berkempen,” katanya kepada Utusan Malaysia.

Beliau juga berkata, salinan laporan kepada Lembaga Disiplin UMNO turut diserahkan kepada Presiden UMNO, Setiausaha Agung dan Pengerusi Badan Perhubungan UMNO Negeri Sembilan.


Zahid sudah keluar hospital selepas rawatan

Presiden UMNO, Datuk Seri Ahmad Zahid Hamidi sudah dibenarkan keluar dari hospital selepas dikritik hebat susulan penangguhan kes mahkamahnya.

Zahid sebelum ini menjalani rawatan kerana sakit belakang di hospital swasta sehari sebelum pendengaran kes mahkamahnya dan memaklumkan dalam Facebooknya sudah dibenarkan keluar semalam.

“Syukur alhamdulillah dengan izin dan inayah-Nya saya telah dibenarkan discaj oleh pihak hospital semalam.

“Terima kasih kepada doktor, jururawat dan kakitangan hospital yang menjaga serta merawat dengan begitu baik dan mesra. Terima kasih juga kepada semua yang mengambil berat dan sentiasa bertanya khabar tentang diri saya,” katanya.

Terdahulu, kes Zahid yang juga Ahli Parlimen Bagan Datuk yang berdepan 47 pertuduhan pecah amanah, rasuah dan pengubahan wang haram membabitkan dana Yayasan Akalbudi, ditangguhkan berikutan beliau perlu menjalani prosedur membabitkan kecederaan tulang belakang, pagi ini.

Kes itu hari ini ditetapkan untuk hujahan lisan, selepas pihak pendakwaan menutup kesnya pada 19 Mac lalu.

Bagaimanapun, sebaik saja prosiding itu bermula, peguam Hisyam Teh Poh Teik yang mewakili Ahmad Zahid memberitahu mahkamah, anak guamnya tidak hadir kerana perlu menjalani rawatan intervensi sakit.

Katanya, Zahid mengalami kecederaan itu akibat terjatuh dan berada dalam kesakitan sekiranya duduk terlalu lama.

Sementara itu, Zahid mengucapkan terima kasih kepada Ismail Sabri, Pengerusi Lembaga Penasihat BN, Datuk Seri Najib Razak, Timbalannya Datuk Seri Mohamad Hasan serta barisan kepimpinan parti yang menziarahinya.


Perang siber ke atas Israel berhasil, Malaysia ubah pandangan dunia

Usaha berterusan rakyat Malaysia menekan komuniti dunia serta mengecam kekejaman rejim Zionis Israel secara maya tidak sia-sia apabila dunia kini telah membuka mata berhubung kezaliman yang dilakukan regim itu.

Menteri Luar Negeri, Datuk Seri Hishammuddin Hussein berkata, inisiatif yang dilakukan oleh rakyat kita itu amat membanggakan sehingga badan pertubuhan dunia akan mengadakan perbincangan khas bagi memperincikan perkembangan keadaan di sana, setelah pelbagai usaha dan desakan dilakukan oleh Malaysia dan negara serantau.

“Dimaklumkan bahawa malam ini (waktu Malaysia) Presiden Perhimpunan Agung Pertubuhan Bangsa-Bangsa Bersatu (UNGA) di New York, Amerika Syarikat akan memanggil satu Sesi Khas Perhimpunan Agung PBB bagi membahaskan mengenai ‘Situasi Terkini di Timur Tengah’ dan ‘Soal Palestin’.

“Keputusan Presiden UNGA ini juga antara lain hasil desakan bersama ketiga-tiga pemimpin Negara Islam di Asia Tenggara Perdana Menteri,Presiden Joko Widodo dan Kebawah Duli Tuanku Sultan Brunei Ahad lepas.

“Rakyat Malaysia, jangan memandang rendah kekuatan suara anda. Teruskan usaha anda semua!,” kongsinya di Facebook hari ini.

Tambahnya lagi, keberkesanan desakan dan tekanan yang dilakukan Malaysia ini turut diakui sendiri Presiden Persatuan Kebudayaan Palestin Malaysia (PICOM) yang menyatakan rakyat Malaysia telah berjaya mengubah pandangan masyarakat antarabangsa terhadap Israel.

“Inilah kekuatan apabila semua memainkan peranan dan bersatu padu – di pihak Kementerian saya, Kementerian Luar Negeri telah menggunakan setiap ruang bagi mendapatkan resolusi kolektif organisasi-organisasi pelbagai hala.

“Ini termasuklah desakan tegas kepada Pertubuhan Kerjasama Islam (OIC) agar berhenti membisu sebaliknya bertindak segera mengikut 6 syor Malaysia; serta menggesa Majlis Keselamatan Pertubuhan Bangsa-Bangsa Bersatu (UNSC) mengkaji semula perancangan menempatkan pasukan bersenjata PBB bagi melindungi rakyat Palestin. UNSC jelas gagal mencapai kesepakatan walaupun sudah tiga kali bersidang atas sebab kuasa veto satu negara sahaja. Ini amat mengecewakan!,” katanya.

Tegasnya, kekurangan azam politik organisasi-organisasi pelbagai hala ini tidak boleh terus dijadikan alasan untuk mengabaikan tindakan penjajahan Zionis Israel yang semakin berleluasa.

“Cukup-cukuplah masyarakat antarabangsa berdiam diri. Apa yang berlaku sekarang jenayah perang. Apa yang berlaku sekarang ialah jenayah terhadap kemanusiaan. Ia mesti dikecam dan dihentikan,” tegasnya.

Terdahulu Agenda Daily melaporkan lebih 120 laman dan pangkalan data telah digodam dan puluhan ribu akaun media sosial Malaysia memenuhi ruangan komen akaun media sosial Israel, terutama Facebook dan Twitter Tentera Pertahanan Israel (IDF) untuk mengutuk serangan Zionis terhadap rakyat Palestin.

Untuk rekod, laman sesawang Agenda Daily turut menjadi mangsa serangan dan penggodaman pihak tidak bertanggungjawab sejak 10 Mei lalu.

Serangan ke atas Agenda Daily dipercayai dilakukan kumpulan penyokong rejim pengganas Israel, selepas portal berita ini terus melaporkan kekejaman rejim Zionis ke atas rakyat Palestin, khususnya berhubung dua laporan berita Agenda Daily yang dikongsi lebih 176,000 pembaca dalam ratusan kumpulan WhatsApp, Twitter dan Facebook, di Malaysia dan Indonesia.


Zamri dipilih Pengerusi Ahli Jemaah Pengarah baharu Nafas

Pertubuhan Peladang Kebangsaan (Nafas) hari ini mengumumkan pemilihan Datuk Zamri Yaakob sebagai Pengerusi Ahli Jemaah Pengarah (AJP) Nafas berkuat kuasa Isnin lepas susulan peletakan jawatan pengerusi oleh Dr Anis Mahmud.

Nafas dalam kenyataan memaklumkan Zamri dipilih melalui proses pengundian oleh semua AJP yang dikendalikan sepenuhnya oleh Lembaga Pertubuhan Peladang (LPP) selaku Pendaftar Pertubuhan Peladang dalam satu mesyuarat, Isnin lepas.

“Nafas percaya pengalaman luas beliau dalam bidang pertanian serta pengurusan pertubuhan peladang serta koperasi berasaskan pertanian mampu membawa transformasi kepada pergerakan pertubuhan peladang seluruh negara,” menurut kenyataan itu lapor Bernama.

Dalam kenyataan sama, Nafas memaklumkan Zamri yang berasal dari Temerloh, Pahang, berdaftar sebagai ahli peladang sejak 1985 dan merupakan ahli yang aktif serta telah memegang pelbagai jawatan dalam pelbagai peringkat pertubuhan peladang.

“Antara jawatan yang disandang beliau adalah Pengerusi Ahli Jemaah Pengarah Pertubuhan Peladang Kawasan (PPK) Pulau Tawar sejak 1996, Ahli Jemaah Pengarah Pertubuhan Peladang Negeri (PPN) Pahang sejak 2001 seterusnya dipilih menjadi Pengerusi Ahli Jemaah Pengarah PPN Pahang pada 2020.

“Sepanjang penglibatan beliau di pertubuhan peladang, beliau telah meraih Anugerah Peladang Jaya di peringkat kebangsaan dan negeri Pahang pada 2002,” menurut Nafas.

Selain itu, Zamri juga memegang pelbagai jawatan antaranya Pengerusi Koperasi Pekebun Getah Nasional (NARSCO) Berhad sejak 2012 hingga kini, Pengerusi NARSCO Travel Tours Sdn Bhd (2013 hingga kini), Ahli Pihak Berkuasa RISDA (2016 hingga kini) dan Pengerusi Koperasi Gabungan Negeri Pahang (2014 hingga kini).

Zamri juga merupakan Pengerusi Koperasi Pekebun Kecil Daerah Jerantut (1998 hingga kini) serta Lembaga Pengarah Kemajuan Pekebun Kecil Perusahaan Getah Fleet Sdn Bhd (2014 hingga kini).


Pemberian suntikan vaksin harian semalam 324,745 dos, kata Adham

Sebanyak 324,745 dos suntikan vaksin Covid-19 diberikan semalam, menjadikan jumlah keseluruhan pemberian vaksin di seluruh negara kini 11,075,493 dos.

Menerusi hantaran di Twitter hari ini lapor Bernama, Menteri Kesihatan Datuk Seri Dr Adham Baba berkata daripada jumlah pemberian dos harian berkenaan, sebanyak 213,971 adalah dos pertama manakala 110,774 adalah dos kedua.

Beliau berkata lima negeri yang mencatatkan pemberian vaksin tertinggi semalam ialah Selangor dengan 78,081 orang, disusuli Sarawak (62,241), Kuala Lumpur (46,695), Perak (24,067) dan Negeri Sembilan (19,563).

Sehingga semalam, katanya, jumlah keseluruhan pemberian vaksin Covid-19 dos pertama ialah 7,649,848 dan dos kedua 3,425,645.


700 kes cacar monyet seluruh dunia

Dianggarkan lebih 700 kes cacar monyet, termasuk 21 kes di Amerika Syarikat (AS) dilaporkan sehingga Jumaat, kata Pusat Kawalan dan Pencegahan Penyakit (CDC) AS.

Enam belas daripada 17 kes pertama yang direkodkan di AS adalah dalam kalangan individu lelaki yang melakukan hubungan seks sesama lelaki, menurut laporan terbaharu CDC, manakala 14 lagi dianggap berkaitan dengan perjalanan.

Semua pesakit dalam pemulihan atau telah pulih, dan tiada kes yang membawa maut, kata CDC dalam kenyataan hari ini.

“Terdapat juga beberapa kes di AS yang ada hubungan atau kontak rapat,” kata Timbalan Pengarah Bahagian Patogen dan Patologi Akibat Tinggi CDC, Jennifer McQuiston.

“Kami juga mempunyai sekurang-kurangnya satu kes di AS yang tidak berkaitan perjalanan atau tidak mengetahui bagaimana mereka memperoleh jangkitan mereka.”

Cacar monyet adalah jangkitan zoonosis silvatik yang bermaksud boleh berangkit daripada haiwan kepada manusia dan wabak ini biasanya merebak di bahagian hutan di Afrika Tengah dan Barat.

Ia disebabkan virus cacar monyet yang tergolong dalam keluarga orthopoxvirus, menurut Pertubuhan Kesihatan Sedunia.

Sementara itu, Kanada truut mengeluarkan angka baharu pada Jumaat, dengan 77 kes yang disahkan – hampir kesemuanya dikesan di wilayah Quebec, tempat vaksin telah dihantar.

Walaupun penyebaran baharunya mungkin dikaitkan dengan perayaan gay tertentu di Eropah, cacar monyet tidak dianggap sebagai penyakit menular seksual, dengan faktor risiko utama ialah sentuhan kulit ke kulit dengan seseorang yang menghidap penyakit itu. – Agensi


1MDB: Kes bekas eksekutif Goldman Sachs bermula di AS hari ini

Perbicaraan kes bekas pegawai bank Goldman Sachs yang didakwa berhubung skandal berbilion-bilion dolar melibatkan 1Malaysia Development Berhad (1MDB) bermula di Mahkamah Persekutuan di Brooklyn, Amerika Syarikat (AS), pada Isnin, selepas ditangguh hampir tiga tahun.

Peguam Roger Ng sendiri menggambarkan rompakan AS$4.5 bilion daripada dana 1MDB sebagai “mungkin satu-satunya rompakan terbesar dalam sejarah dunia.”

Tetapi mereka berpendapat bahawa pendakwa raya AS menjadi bekas jurubank itu sebagai kambing hitam kerana kegagalan “seluruh korporat” Goldman yang membolehkan penipuan besar itu dilakukan.

Malah, peguamnya berhujah, Ng yang membangkitkan mengenai Low Taek Jho, pembiaya dan pelarian Malaysia yang dikenali sebagai Jho Low yang dituduh mendalangi skim pengubahan wang haram dan rasuah secara besar-besaran.

Pendakwa raya persekutuan berkata penyelewengan dana itu dibuat dengan perbelanjaan mewah untuk pembelian barang kemas, hasil seni, kapal layar super dan hartanah mewah. Malah, ia turut membantu membiayai filem Hollywood, termasuk filem Leonardo DiCaprio pada 2013 “The Wolf of Wall Street.”

Bekas ketua perbankan pelaburan di Malaysia, Ng adalah satu-satunya jurubank Goldman yang dibicarakan dalam skandal 1MDB. Prosiding di mahkamah persekutuan Brooklyn dijangka berlangsung beberapa minggu.

Ng, 49, mengaku tidak bersalah atas tuduhan bersubahat untuk mencuci wang dan melanggar undang-undang antirasuah. Pendakwa raya persekutuan berkata dia bersubahat dengan Low untuk mencuci dana yang dicuri melalui sistem kewangan AS.

Mereka berkata Ng memainkan peranan penting dalam skim di mana wang haram juga digunakan untuk merasuah pegawai asing.

Marc Agnifilo, peguam bela Ng, enggan mengulas. Agnifilo menulis dalam kertas mahkamah bahawa Ng “sama sekali tidak terlibat dalam jenayah yang dilakukan oleh orang lain.”

Satu-satunya peranan Ng, katanya, ialah memperkenalkan Low kepada pihak atasan di Goldman yang “jauh lebih terlibat”.

Jualan bon yang dianjurkan oleh Goldman Sachs untuk dana pelaburan 1MDB memberi laluan kepada rakan sekutu bekas Perdana Menteri Malaysia, Najib Razak, untuk mencuri dan mencuci berbilion-bilion dolar selama beberapa tahun.

Najib menubuhkan 1MDB apabila beliau mengambil alih kuasa pada 2009, kononnya untuk mempercepatkan pembangunan ekonomi Malaysia.

Tetapi dana itu mengumpul berbilion-bilion hutang dan, pada 2018, akhirnya menjatuhkan kerajaannya. Pada 2020, dia disabitkan di Malaysia atas tuduhan salah guna kuasa dan tuduhan lain dan dijatuhi hukuman penjara 12 tahun.

Seorang lagi bekas eksekutif Goldman, Tim Leissner, mengaku bersalah pada 2018 kerana membayar berjuta-juta dolar dalam bentuk rasuah dan sogokan kepada pegawai kerajaan di Malaysia dan Abu Dhabi.

Dia diperintahkan membayar AS$43.7 juta sebagai sebahagian daripada pengakuan bersalahnya dan dijangka memberi keterangan terhadap Ng. – Agensi


Zahid bidas Annuar selepas kata pendedahan PASleak bukan luar biasa

Datuk Seri Ahmad Zahid Hamidi membidas Ketua UMNO Bahagian Ketereh, Tan Sri Annuar Musa susulan kenyataannya yang dilihat mengambil mudah berhubung pendedahan dokumen kontroversi PASleak baru-baru ini.

Presiden UMNO itu mempertikaikan kenyataan bekas Setiausaha Agung Barisan Nasional (BN) itu yang menyifatkan maklumat didedahkan PASleak bukan sesuatu luar biasa dan tidak perlu diperbesarkan, malah Zahid yang berdepan puluhan pertuduhan kes mahkamah menggesa supaya ahli parti tidak terpedaya dengan muslihat musuh mereka.

“Apakah kandungan ‘PASleak’ dianggap bukan luar biasa? Tepuk dada tanya selera.

“Sudah pasti ahli parti setia akan sentiasa berwaspada setiap kenyataan, setiap langkah, pendirian dan tindak tanduk pemimpin mereka dan pemimpin lawan mereka. Jangan mudah terpedaya!,” katanya dalam hantaran di Facebook.

Terdahulu, Annuar semasa mengulas pendedahan PASleak berkata dokumen ‘PASleak’ yang didakwa mengandungi perancangan sulit untuk menjatuhkan pemimpin UMNO bukan sesuatu yang luar biasa dan tidak perlu diperbesarkan.

Ujarnya, berdasarkan pemahamannya setelah meneliti dokumen itu, ia hanyalah catitan pemimpin PAS dalam mencari fakta mengenai pandangan beberapa pemimpin parti lain.

“Saya tidak tahu dokumen itu benar atau tidak. Katakanlah ia benar, pada saya ia bukan satu perkara macam ada perancangan, pada saya, tidak. Pada pemahaman saya ia catatan-catatan ‘siri libat urus’ yang mereka (pemimpin PAS) buat dalam ‘fact finding’.

“PAS cuba memahami apakah pandangan daripada tokoh-tokoh pelbagai parti, ada daripada UMNO ada daripada Pejuang dan sebagainya,” katanya mengulas pendedahan tersebut sebelum ini.

Zahid kemudiaan juga membidas Annuar yang dilihat sering mengeluarkan kenyataan bertentangan dengan dasar parti dan ia nampaknya bukan kebetulan lagi.

“Ketika musuh luar parti bermuslihat dan dengan licik cuba memperdaya parti lawan menggunakan pelbagai taktik dan strategi, kita sebagai orang parti dari ahli biasa ke peringkat bahagian parti perlu lebih bijaksana dalam membaca gerak geri lawan.

“Sekali dua kenyataan bertentangan dengan dasar parti dapatlah dianggap kebetulan, namun sudah beberapa kali itu lah namanya bukan kebetulan lagi,” katanya.

Pendedahan dokumen PASleak didakwa mengandungi perancangan sulit untuk menjatuhkan pemimpin UMNO yang tular di media sosial sebelum ini.

Ia adalah beberapa keratan didakwa minit mesyuarat yang menggariskan pelan untuk menjatuhkan UMNO dan BN termasuk rancangan menyegerakan usaha untuk memasukkan Zahid ke penjara.


Jumlah perdagangan Malaysia naik kepada RM270.4 bilion pada Jun 2022

Jumlah perdagangan Malaysia mencatatkan pertumbuhan dua angka sebanyak 43.4 peratus tahun ke tahun pada Jun 2022, mencapai paras tertinggi sebanyak RM270.4 bilion, kata Jabatan Perangkaan Malaysia.

Ketua Perangkawan Malaysia, Datuk Seri Dr Mohd Uzir Mahidin berkata eksport meningkat 38.8 peratus tahun ke tahun kepada RM146.2 bilion pada Jun 2022, berkembang untuk bulan ke-22 berturut-turut sejak September 2020 manakala import meningkat 49.3 peratus tahun ke tahun kepada RM124.2 bilion, lapor Bernama.

Beliau berkata pertumbuhan eksport dipacu oleh prestasi memberangsangkan dalam eksport domestik dan eksport semula.

“Eksport domestik bernilai RM110.6 bilion, memegang 75.7 peratus bahagian daripada jumlah eksport Malaysia, berkembang kukuh sebanyak 30.6 peratus, tahun ke tahun, manakala eksport semula mencatatkan RM35.6 bilion, meningkat 72.2 peratus.

“Memandangkan import berkembang lebih pantas daripada eksport, lebihan dagangan menyusut sebanyak 0.8 peratus kepada RM21.9 bilion, menandakan lebihan dagangan bulan ke-26 berturut-turut sejak Mei 2020,” katanya dalam satu kenyataan hari ini.

Mohd Uzir berkata 189 daripada 252 kumpulan komoditi dalam eksport menunjukkan peningkatan berbanding bulan yang sama tahun sebelumnya dan ia diterajui oleh injap dan tiub termionik. Bagi import pula, 198 daripada 259 kumpulan mencatatkan pertumbuhan positif.

Beliau berkata peningkatan dalam eksport disebabkan terutamanya oleh eksport yang lebih tinggi ke Singapura berjumlah RM9.0 bilion, Amerika Syarikat (AS) (+RM3.9 bilion), Kesatuan Eropah (EU) (+RM3.5 bilion), Jepun (+RM3.1 bilion), Hong Kong (+RM2.7 bilion), Indonesia (+RM2.3 bilion), Bangladesh (+RM2.1 bilion), India (+RM1.5 bilion) dan Korea Selatan (+ RM1.5 bilion).

“Peningkatan mengikut produk dipacu oleh produk elektrik dan elektronik (E&E) (+RM15.2 bilion); keluaran petroleum (+RM9.9 bilion); gas asli cecair (+RM3.8 bilion); minyak sawit dan produk pertanian berasaskan minyak sawit (+RM3.7 bilion); jentera, peralatan dan alat ganti (+RM1.4 bilion); petroleum mentah (+RM1.4 bilion) dan pembuatan logam (+RM1.0 bilion),” katanya.

Bagi import, penyumbang utama diterajui oleh Singapura dengan nilai peningkatan RM8.8 bilion, diikuti China (+RM5.8 bilion), Taiwan (+RM3.6 bilion), AS (+RM2.8 bilion), EU (+RM2.4 bilion), Arab Saudi (+RM2.1 bilion), Indonesia (+RM2.0 bilion) dan Australia (+RM1.9 bilion).

“Kenaikan import dicatatkan bagi produk petroleum (+RM11.7 bilion); Produk E&E (+RM9.3 bilion); kelengkapan pengangkutan (+RM2.6 bilion); petroleum mentah (+RM2.6 bilion); jentera, peralatan dan alat ganti (+RM2.1 bilion); kimia dan bahan kimia (+RM1.9 bilion) dan emas, bukan kewangan (+RM1.8 bilion),” katanya.

Berdasarkan bulan ke bulan, prestasi jumlah perdagangan, eksport, import dan lebihan perdagangan menunjukkan peningkatan, masing-masing sebanyak 18.4 peratus, 21.3 peratus, 15.2 peratus dan 72.7 peratus berbanding Mei 2022.

Jumlah perdagangan bagi suku kedua 2022 meningkat 32.7 peratus tahun ke tahun kepada RM730.4 bilion dengan eksport melonjak 30.0 peratus kepada RM394.2 bilion dan import berkembang 36.1 peratus kepada RM336.1 bilion.

“Ini merupakan nilai suku tahunan tertinggi bagi jumlah perdagangan, eksport dan import setakat ini. Lebihan dagangan sebanyak RM58.1 bilion dicatatkan bagi tempoh itu, menguncup sebanyak 10.6 peratus,” tambahnya.


Ada prosedur di KLIA, tak boleh sesuka hati berjalan-jalan: Laporan

Prosedur di kawasan sekitar Lapangan Terbang Antarabangsa Kuala Lumpur (KLIA) adalah ketat dan mana-mana individu tidak boleh berjalan-jalan sesuka hati.

Sebuah portal melaporkan, sesebuah lapangan terbang bukan sahaja tertakluk kepada peraturan negara, tetapi juga berada di bawah piawaian antarabangsa yang melibatkan Pertubuhan Penerbangan Sivil Antarabangsa (ICAO).

Walaupun berstatus menteri sekalipun, ia tidak bermakna seseorang individu itu boleh melakukan sesuka hati, ia kerana mengikut prosedur Annexe 17, ICAO hanya individu yang mempunyai pas masuk ‘aviation security’ atau AvSec sahaja yang boleh memasuki lapangan terbang.

Portal MG (MalaysiaGazette) dalam laporan memetik sumber di lapangan terbang, tindakan seorang menteri yang didakwa ‘menyerbu’ masuk KLIA baru-baru ini adalah melanggar prosedur sekiranya tidak memiliki pas.

Jelasnya, pas tersebut adalah surat rasmi yang dikeluarkan menurut Akta Kawasan-Kawasan dan Tempat Larangan 1959 dan arahan ini dikeluarkan oleh Ketua Pengarah Keselamatan Kerajaan Malaysia.

Oleh itu, waima apa pun alasan Menteri Pelancongan, Seni dan Budaya berhubung tindakannya ‘menyerbu’ masuk KLIA, Datuk Seri Tiong King Sing perlu membuktikan beliau mempunyai pas masuk dan memakainya sepanjang masa ketika berada di dalam bangunan tersebut.

Bukti ini penting bukan sahaja kepada rakyat yang mengikuti isu ini tetapi kepada dunia.

“Isu ini serius sebenarnya kerana jika Malaysia Airports Holdings Berhad tidak dapat membuktikan prosedur keluar dan masuk KLIA tidak dipatuhi, maka rating keselamatan KLIA akan terjejas.

“Kalau kami yang bekerja di KLIA pun wajib mematuhi piawaian ini, apatah lagi orang luar kan,” katanya.

Beliau yang sudah 30 tahun keluar, masuk lapangan terbang turut terkejut dengan kenyataan Menteri Pengangkutan, Anthony Loke bahawa selagi menteri ada kerja rasmi, mereka boleh memasuki kawasan tersebut.

Menyangkal kenyataan Loke, sumber itu menyifatkan menteri tersebut telah memberi isyarat yang salah dan mengelirukan.

“Dengan kenyataan Loke itu adakah bermakna menteri pendidikan juga boleh ‘menyerbu’ masuk KLIA jika ada penuntut antarabangsa ditahan. Atau bolehkan menteri kesihatan sewenang-wenangnya memasuki KLIA dengan alasan ada penumpang dijangkiti virus?

“Jangan sesekali memandang mudah dengan semua isu sehingga keselamatan pintu masuk diambil ringan. Semua menteri perlu tahu lapangan terbang adalah salah satu pintu masuk negara yang perlu dilindungi dalam sebarang bentuk pencerobohan, lantaran itu ia di bawah kawalan Kemeenterian Dalam Negeri (KDN).

“Setahu saya, Menteri KDN pun belum memberi sebarang kenyataan, selain mahu membawa isu ini kepada mesyuarat Kabinet. Mengapa menteri daripada portfolio lain pula beriya-iya menjawab,” tanya beliau.

Pekerja itu menambah, kselamatan pintu masuk perlu dipertahankan daripada ‘diceroboh’ oleh mana-mana pihak,” katanya yang cukup kesal apabila perkara ini dipandang mudah oleh segelintir pemimpin negara.


Omicron: Sambutan Krismas, Tahun Baharu besar-besaran tak dibenarkan

Kerajaan melarang sambutan Krismas dan Tahun Baharu secara besar-besaran dalam usaha mengekang varian baharu Covid-19, Omicron daripada menular dalam negara, kata Menteri Kesihatan Khairy Jamaluddin.

Pada masa sama beliau turut merayu semua Ahli Parlimen membantu Kementerian Kesihatan (KKM) dengan meluluskan pindaan Akta Pencegahan dan Pengawalan Penyakit Berjangkit 1988 (Akta 342) yang dijadual dibentangkan di Parlimen, hari ini.

Bercakap pada sidang media di Parlimen hari ini, beliau berkata, sambutan Krismas dan Tahun Baharu secara kecil-kecilan bagaimanapun dibenarkan, dengan syarat ketat, termasuk memastikan hadirin menjalani ujian saringan kendiri Covid-19 terlebih dahulu.

“Bagi sambutan Tahun Baharu dan perayaan Krismas kecil-kecilan ataupun bersama keluarga dan rakan melalui ‘private event’ dibenarkan buat masa ini, tetapi ujian pengesanan Covid-19 sebelum menghadiri sambutan tersebut perlu dilakukan,” katanya.

Khairy berkata lebih banyak negara berisiko akan dimasukkan dalam senarai negara berisiko tinggi susulan penularan Omicron.

“Pengembara yang tiba dari negara ini akan dipakaikan gelang pengawasan digital sepanjang tempoh kuarantin dan pusat pemberian vaksin mega akan diwujudkan semula.

“Mulai esok, pengembara dari United Kingdom (UK) perlu menjalani ujian kendiri Covid-19 setiap hari sepanjang tempoh kuarantin,” katanya ketika diminta mengulas jumlah jangkitan yang meningkat di Britain sekarang ini.

Agensi berita asing hari ini melaporkan, UK merekodkan kes Covid-19 paling tinggi setiap hari sejak permulaan wabak itu manakala ketua kesihatan kanan Britain berkata mungkin terdapat peningkatan yang ‘mengejutkan’ dalam beberapa hari akan datang.

Sebanyak 78,610 lagi jangkitan Covid-19 dilaporkan, kira-kira 10,000 lebih tinggi daripada paras tertinggi sebelumnya yang dilaporkan pada Januari. Lebih 11 juta orang kini diuji positif Covid-19 di United Kingdom, yang mempunyai jumlah penduduk sekitar 67 juta.

Beliau berkata, pengembara dari sembilan negara berisiko tinggi perlu memakai peranti pengesanan digital, iaitu UK, Amerika Syarikat, Denmark, Australia, Perancis, Norway, Kanada dan Nigeria.

Menurutnya, pengembara lapan negara yang kekal dilarang masuk ialah Afrika Selatan, Botswana, Mozambique, Namibia, Malawi, Zimbabwe, Lesotho dan Estwatini.

Sementara itu, Khairy berkata pindaan Akta 342 disifatkan penting kerana ia menumpukan terhadap kesalahan berulang selain berdepan dengan ancaman gelombang COVID-19 varian Omicron.

Katanya, beliau bersama Jawatankuasa P Khas Kesihatan akan duduk bersama minggu depan untuk memperhalusi garis panduan dan peraturan berhubung pindaan Akta 342 ini.

“Apabila ada pesalah berulang terutama dalam kalangan orang kenamaan kita kena bagi sesuatu yang boleh ‘menghalang’ mereka…inilah inisiaitif akhir kita.

“Saya berharap dengan adanya ancaman Omicron ini saya betul-betul merayu kepada Ahli Parlimen untuk bantu KKM meluluskan pindaan ini dan kita akan perhalusi garis panduan dan peraturan pada minggu depan.

“Mustahil bagi saya untuk memasukkan perincian dalam akta, takkan saya nak masukkan denda pelitup muka dan sebagainya dalam akta ini,” katanya


Ku Li dakwa tindakan Zuraida boleh jatuhkan kerajaan Ismail Sabri

Ahli Parlimen Gua Musang Tengku Razaleigh Hamzah mendakwa kerajaan pimpinan Datuk Seri Ismail Sabri sekarang ini menjadi semakin tidak stabil susulan tindakan Datuk Zuraida Kamaruddin meletak jawatan dari Kabinet.

Bekas Pengerusi Jemaah Penasihat UMNO yang lebih mesra dengan panggilan Ku Li itu berkata tindakan Zuraida secara tidak langsung membuatkan kerajaan sudah jatuh kerana tidak mendapat sokongan daripada wakil rakyat dalam Dewan Rakyat.

Beliau berpendapat jika Zuraida dan tiga lagi Ahli Parlimen menarik sokongan, maka kerajaan sedia ada menjadi semakin tidak stabil, malah mungkin jatuh kerana tidak mendapat sokongan dalam Dewan Rakyat.

“Mengikut Perlembagaan, (Perdana Menteri) kena diundi dalam Dewan Rakyat, tetapi dari segi moralnya, mana-mana kerajaan mesti mendapatkan sokongan dan merasakan mendapat keyakinan ahli-ahli dewan. Tetapi kalau sudah ramai keluar, ahli Kabinet sendiri berhenti, kerajaan yang ada lemah.

“Kalau dicabar untuk mengundi, saya rasa satu jalan keluar sahaja, Perdana Menteri mesti menghadap Yang di-Pertuan Agong (Al-Sultan Abdullah Ri’ayatuddin Al-Mustafa Billah Shah),” katanya mengikut laporan BH selepas merasmikan mesyuarat Persatuan Ibu Bapa dan Guru (PIBG) di Sekolah Menengah Kebangsaan Tengku Indra Petra (SMKTIP) 2, di Gua Musang.

Zuraida semalam mengumumkan meletak jawatan sebagai Menteri Perusahaan Perladangan dan Komoditi serta keluar Bersatu dan menyertai Parti Bangsa Malaysia (PBM).

Ahli Parlimen Ampang itu juga mengumumkan peletakan jawatan sebagai Menteri Perusahaan Perladangan dan Komoditi.

Bagaimanapun, Zuraida berkata beliau kekal menyokong kepemimpinan Ismail Sabri sebagai perdana menteri.

Mengenai rang undang-undang (RUU) antilompat parti yang dijangka dibentangkan di Parlimen, Julai ini, Tengku Razaleigh berkata RUU berkenaan tidak akan berjaya.

“Akta yang dibuat di Parlimen untuk mencegah lompat parti tak akan berhasil kerana dalam Perlembagaan, hak seseorang memilih pandangan dan parti yang dikehendakinya tidak boleh diusik.

“Jika tiba-tiba parti kita terbubar, ke mana kita nak pergi apabila ada akta tidak boleh lompat parti, tidak ada logik dari segi perundangan.

“Dia (kerajaan) tak boleh buat halangan dan sekatan macam itu, kalau tiba-tiba berlaku ’emergency’, tetap akan berlaku lompat parti untuk tubuh kerajaan baharu atau (nak keadaan) huru-hara,” katanya.